Ezin da ez trenez, ez autobusez, ez hegazkinez Euskal Herritik Madrilera heldu

Barajasko aireportuak itxita jarraituko du igande arratsaldera arte gutxienez. Igandeko Madrilerako eta Bartzelonarako trenak ere, bertan behera.


'Jazz: 1930eko eta 1940ko hamarkadak' hitzaldi musikatua

Jon Garcia del Val gitarra-jotzaileak egingo du emanaldia Goienagusiren ikasturtearen baitan.


'Gezur GehiEgi', Txoborro magoaren eskutik

Den-denak gezurtiak gara baina Txoborrok gezurrak ogibide bihurtu ditu. Iruzurrak medio, bere ikuskizunak komedia eta magia lantzen ditu. Poligrafo bati esker, gure barruan dugun gezurti ezkutua argitara emango du.

Publikoa, 5 urtetik gora.


"Adinekoak izatea aldarrikatu behar dugu, garai ederra baita"

Zarauzko Udaberri jubilatuen elkarteak Udaberri Astea ospatuko du gaur hasi eta hilaren 24ra bitartean. Elkarteko presidente Mikel Agirrek antolatu dituzten ekintzen berri eman du.

Gaur emango diozue hasiera Udaberri Asteari. Ospatzeko gogoz egongo zarete, ezta?

Bai, dudarik gabe. Gainera, aurten bigarren urtez, normaltasunez ospatuko dugu; izan ere, pandemiaren garaian dena bertan behera utzi behar izan genuen, eta iaz moldaketa batzuekin itzuli ginen. Beraz, asteari asanbladarekin emango diogu hasiera, eta hurrengo zazpi egunetan askotariko jarduerekin girotuko dugu.

Zer helbururekin antolatzen duzue Udaberri Astea?

Udaberri garaian sartuko gara laster, eta elkartearen izena Udaberri da. Udaberrian udaberri, eta adineko pertsonak, hain zuzen ere. Elkarteari izena eman ziotenek zerbait txukuna planteatu nahi izan zuten: zahartzaroa udaberri berri bateko garaia dela, alegia. Beraz, udaberri urtaroa kontuan hartzen da Udaberri instituzionala aldarrikatzeko. Adinekoa bai, baina bizirik!

Zahartzaro aktiboaren aldarria da, nolabait esateko.

Hala da, bai. Begi bistakoa da, gainera, mugimendu handia dagoela. Jarduerak, ikastaroak, txapelketak eta abar direla medio, jende ugari mugitzen da elkartean. Era berean, jubilatu berriak proposamen berriak eskatzen ari dira, eta neurri handi batean, beraiek ere aurrera eramaten ari dira aipatu jarduera horiek. Orduan, batzordearen egitekoa ez da hainbeste sortzea, baizik eta jendea animatzea, koordinatzea eta baliabideak eskaintzea. Zentzu horretan, oso esperientzia polita bizitzen ari gara azken urte hauetan.

Udaberri Asteari dagokionez, iazko ildo beretik antolatu duzue. Denetariko jarduerak prestatu dituzue: hitzaldiak, irteerak, lehiaketak...

Denetarik dago, bai, eta gauza horietako bat edo beste konfinamendu garaian sortu genuen; esaterako, Argazki Txapelketa. Udaberri Astea ospatzekoak ginela konfimaneduak harrapatu gintuen, eta webgunearen bidez askotariko ekintzak egiten hasi ginen. Horietako bat izan zen Argazki Txapelketa, eta horrekin aurrera jarraitu dugu. Bestalde, astea biribiltzeko, bazkaria berreskuratu dugu; iaz oraindik egoera ez zen ona, eta zuhurtziaz jokatu genuen. Aurten, ordea, bazkaria egingo dugu Santa Barbara jatetxean, musika eta guzti, eta ehun lagun espero ditugu azken eguneko festan.

Etxeko historiari ere gainbegirada bat eman nahi diozue.

Udaberri elkartearen historia bildu nahi dugu; iaz lehen saioa egin genuen, eta aurten jarraipena emango diogu egitasmoari, bigarren saioarekin. Alde batetik, erakusketa jarriko dugu bihar bulegoan azaldu zaizkigun argazki ugarirekin, eta bestetik, etzirako, solasaldia antolatu dugu. Gure asmoa da jendearen feedback-a lortzea, eta horrela, guztion artean elkartearen ibilbidea osatzen joatea. Izan ere, gauza asko dago idatzi gabe, baina batekin zein bestearekin hitz egiten duzunean, ohartzen zara gertakari asko dituztela gogoan. Hori guztia oraindik bizirik dago, eta desagertu baino lehen jaso nahiko genuke. Udaberriren memoria biltzea da gure nahia.

Jarduera ugari egingo dituzue datozen egunotan, baina Udaberri ez da mugatzen aste berezi honetara. Urte osora zabaltzen duzue eskaintza, eta, zentzu horretan, elkarte oso dinamikoa da zuena.

Hala da, eta ez da guk sortu dugun zerbait, tradizioz etorri den zerbait baizik. Goiko solairuan eskaintzen ditugun ikastaroetan, astean zehar 250 pertsona inguru aritzen dira: tai chi, yoga, fitness, billarra, abesbatza... Kulturari lotutako eguneko irteerak ere egiten ditugu, baita herrian bertan dagoen kultur ondareaz jabetzeko ibilbideak ere. Bestalde, 60+ Astea ere ospatzen dugu Zarauzko Udalarekin elkarlanean. Egia esan, urtean zehar gauza dezente antolatzen ditugu; uztaila eta abuztua izaten dira libre samar geratzen diren hilabeteak, baina bestela, mugimendu handia izaten dugu.

Azken batean, adina aitzakia bat besterik ez da. Arimaz beti gazte, beraz?

Gazteari bere lekua utzi behar zaio. Gu gazte senti gaitezke, baina uste dut adinekoak izatea aldarrikatu behar dugula; alegia, zahartzaroa garai bat dela, eta ziur aski oso garai ederra. Alde batetik, bizi izandako esperientzia dugu, eta bestetik, gauzak ikusteko perspektiba ezberdina, distantzia gehiagorekin, beste patxada batekin. Garai berezia da, oso garrantzitsua, eta balioa eman behar zaio.

Udaberri Asteko egitaraua

Gaur, asteazkena

- 18:00. Bazkideen urteko ohiko batzarra, Modelo aretoan.

Bihar, osteguna

- 18:00etik 19:30era. Udaberri elkarteko argazkien erakusketa, Udaberri tabernan.

Etzi, osirala

- 18:00etik 19:30era. Udaberri elkartearen historiari buruzko solasaldia, Udaberri tabernan.

Martxoak 20, astelehena

- 09:00. Irteera Udaberritik; ondoren, hamaiketakoa.

- 10:00etatik 13:00etara. Toka, igela eta ping-pong txapelketak, Udaberriko patioan.

- 16:00etatik 20:00etara. Mus, tute eta seiko urre txapelketak, Udaberriko tabernan.

Martxoak 23, osteguna

- 10:00etatik 13:00etara. Toka, igela eta ping-pong txapelketak, Udaberriko patioan.

- Arratsaldez. Bingo berezia.

- 16:00etatik 20:00etara. Mus, tute eta seiko urre txapelketak, Udaberriko tabernan.

Martxoak 24, ostirala

-10:30. Sari banaketa, Udaberri tabernan.

- 13:30. Bazkaria, Santa Barbaran.


San Migel Xare Irekien finalak larunbatean jokatuko dituzte

Larunbatean, irailaren 30ean, 11:30ean hasita, San Migel Xare Irekien finalak jokatuko dira Irurako Ametsa trinketean.

Lehen partida, Gaztetxo mailako I. San Migel Xare Irekiaren finala izango da. Paule Fernandez eta Alaine Larrarte bikoa Martina Flores eta Irati Zabala bikoaren kontra arituko dira.

Bigarrena, Gazte mailako III. San Migel Xare Irekiaren finala izango da. Oxan Halsouet eta Xuban Lopetegi bikoak Unai Telletxea eta Oier Iturbe bikoaren kontra jokatuko dute.

Eta hirugarrena, Nagusi mailako V. San Migel Xare Irekiaren final handia izango dugu jokoan. Sebas Etxeberri eta Mikel Funosas bikoa Jon Larronde eta Sebas Moncada bikoaren kontra arituko dira.

Hiru finalak partida irekiak eta lehiatuak izatea aurreikusten da, faborito argirik gabeak. Aurreikuspenak betetzen badira, xare joko ikusgarriaz gozatzeko aukera paregabea izango dugu, larunbatean, Ametsa trinketean.

Espero zaituztegu!


Zia eta boga maniobrak. Eman ziaboga!

Arraun denboraldia amaitu bitarte, astero arraun analisia eskainiko die UKTren hedabideei Itziar Olasagasti arraunlari ohi oriotarrak. Hauxe du bosgarrena.

Zia eta boga. Ontzia baliza baten inguruan biratzean datzan maniobra bat da; ontziaren ibilbidearen noranzkoa aldatzeko egiten dena. Patroiaren arraunkaden laguntzaz, ababorreko arraunlariek zia egiten dute eta istriborrekoek boga. Traineruetan aurrekoak arraun motza sartzen du uretan, indar eginez eta mugimenduari lagunduz.

Asteburuan ikustera ohituta gauden ziaboga azkar, motel, estu eta zabalez gain, bestetarikoak ere ikusi ditugu. Arraun txikia apurtu eta honen laguntzarik gabe emandakoak, ordezko arraunarekin egindakoa, estriborretik emandakoa eta aurrekalaria uretara eroritakoa ere bai. Azkenaldian aniztasuna denon hitzetan dabilkigun honetan, ezin kexa. Epaileen banderen errepertorioan ere kolore batzuk azaldu zaizkigu, txuria, urdina eta horia. Eskerrak oraindik berdea eta gorria gordeta dituzten.

Ez nuke aipatu gabe utzi nahi launbatean Getxoko estropadan izan nuen sentipena. Gizonekoen estropadak zur eta lur utzi gintuen, txandak aurrera joan ahala denborak hobetzen zihoazen eta geroz eta gehiago goraipatzen genituen tripulazioak iristen ari ziren heinean. Baina hara non, mutilen azken txanda sekulakoa iruditu zitzaigun zortzi segundoko tartea ateraz eta beste txandetako erregistroak atzean utziz.

Baina eman diezaiogun ziaboga honi. Zer pasa zen emakumezkoetan? Lehen txandako aldeak oso handiak izan arren bigarrenean erraz gainditu zituzten (mutilen kasuan bezalaxe) eta sekulako abantailarekin irabazi zuten Orioko neskek. Eta hau ez zitzaigun hain goraipagarri egin. Jar gaitezen pentsatzen. Mutilen azken txanda ikusi eta zortzi segundo asko iruditu zitzaigun bitartean, emakumezkoan hamahiru segundoak normalizatuta barneratu genituen. Eta ez. Gizonezkoen txandak emakumezkoena itzalpean jarri zuenaren sentsazioarekin amaitu nuen larunbateko irratsaioa.


'Debagoiendarrak mundutik' saioko bigarren denboraldia datorren astean abiatuko da

25 kolaboratzaile izango dira. Oraingoan, baina, gai konkretu baten inguruan hitz egingo dute: Gaur egun gori-gorian dagoen gairen bat edota herrialdeko kultura, tradizio, kirol, gastronomia eta abarrekin lotutako bestelako gairen bat izango dute berbagai. Lehenengo saioan, Moriako kanpalekuen inguruan egingo du berba Ane Lopez arrasatearrak, urriaren 8an.


Iberlandako taberna ustiatzeko pertsonen bila ari da udala

Kontratutako pertsonek 8 urtez ustiatu ahalko dute azpiegitura.

Iberlandako taberna kudeatu eta ustiatzeko lehiaketa publikoa abiatu du Arrankudiaga eta Zolloko Udalak. Kontratuaren esleipena eskuratzen dutenek 8 urtez izango dute eraikina baliatzeko aukera, hilero 400 euro ordainduta.

Tokiko erakundeak azaldu du udalerrian erroldatutako pertsonek lehentasuna izango dutela lehiaketan. Abenduaren 18an -ostirala- izango da eskaintzak aurkezteko azken eguna. Udaletxean aurkeztu beharko dira, 8:00etatik 15:00etara.

Kontratazio prozesuaren oinarriak eta informazio gehigarria lortzeko ondorengo bide hauetako bat baliatu daiteke: udal bulegoak, 94 648 17 12 telefono zenbakia edo udala.arrankudiaga@bizkaia.org helbide elektronikoa.


Antzuolako Mus Txapelketak baditu finalistak

Hiru kanporaketa jokatu ostean, datorren domekan, otsailaren 5ean, jokatuko dute finala, Ongi Etorri jatetxean, 16:30ean.

Bost bikotek hartu zuten parte lehen kanporaketan, eta Miren Iturbek eta Jesus Kortabarriak osatutako bikoteak lortu zuen finalerako txartela. Bigarren aldian, zortzi bikote aritu ziren musean, eta bi sailkatu ziren: Mikel Gabilondo eta Asier Unamuno, eta Andoni Rodriguez eta Jesus Morais.

Hirugarren kanporaketa izan zen, ordea, jendetsuena. Hamasei bikotek hartu zuten parte Arin tabernan jokatutakoan, eta lau igaro dira finalera: Markel Lete eta Gorka Etxezarreta, Ion Iturbe eta Mikel Lizarazu, Anselmo Martinez eta Serafin Vicente eta Jon Etxezarreta eta Ander Aranburu.

Hala, otsailaren 5ean jokatuko dute finala, eta bikote irabazleak Euskal Herriko Mus Txapelketara igarotzeko aukera izango du, Gipuzkoako fasera.


Jai giroa bueltan gautxorientzat Urdaiagara

San Esteban eguneko ospakizunen ondotik, ostiral eta larunbat honetarako ekitaldi gehiago iragarri ditu Jai Batzordeak.

Hasteko, ostiral honetarako, abuztuaren 5erako, gautxorientzako eskaintza; bertso saioa lehenik eta erromeria segidan. Larunbatean, haurrei zuzenduriko jolastokian bilakatuko dute Urdaiagako plaza goiz partean eta buruhandien harrapaleku arratsaldean. Mus txapelketa ere ospatuko da eta jaiak borobiltzeko, kontzertu gaua herriko taldeekin.

URDAIAGAKO JAIAK

Abuztuak 5, ostirala

21:00 Musikarien afaria.

23:00 Oihana Iguaran, Alaia Martin eta Iker Zubeldia bertsolariak. Gai-jartzailea: Amaia Agirre.

00:30 Joxpa erromeria.

Abuztuak 6, larunbata

11:30 Umeentzako jolasak.

15:30-16:00 Mus txapelketarako izen-ematea.

16:00 Mus txapelketa.

18:30 Buruhandiak.

21:00 Musikarien afaria.

Jarraian: Odolaren Mintzoa eta Rukula.

Antolatzailea: San Estebango Jai Batzordea.


Mutriku Sokatira Taldea tiralarien bila dabil

Mutriku Sokatira Taldea 2021-2022 denboraldian sokatiran aritzeko kirolarien bila dabil. Kirola gustuko dutenei eta sokatira probatu nahi duten guztiei sare sozialen bidez bota diete amua. “Etorri denok sokatira probatzera!”. Batez ere emakumei luzatu diete gonbitea, gaur gaurkoz taldean emakume bakarra dago eta. “Lehia mistoan esperientzia polita eduki dugu Munduko Txapelketan. Ea emakume gehiago taldera batzera animatzen diren”.

Denboraldiko lehenengo entrenamendua azaroaren 14an egingo dutela zehaztu dute; iluntzean Saturraranen duten lokalean batzeko hitzordua ipini dute. “Entrenamenduak astean lautan egiten ditugu, batzutan astean bost aldiz ere bai. Denboraldi hasiera dela ikusiririk, astelehenetan, martitzenetan, eguenetan eta barikuetan egingo ditugu entrenamendu saioak. Talde osoa mantentzeko asmoa daukagu; denok jarraitzen badugu talde polita edukiko dugu. Etortzen den jende berria ongietorria izango da, esku zabalik hartuko ditugu”.

Interesa daukatenek taldeko arduradunekin jarri beharko dira harremanetan 650 56 70 12 telefono zenbakira deituta edo WhatsApp mezu bat bidalita. “Nahi dutenak Instagram bidez ere jarri ahal izango dira gurekin harremanetan (@mutrikusokatirataldea)”.


‘Euskal Eskola Publikoaz Harro’ Topaguneko kideek «hezkuntza sistemaren segregazioa» amaitzeko eskatu diote Jaurlaritzari

Topaguneko kideek prentsaurrekoa eman dute gaur goizean Gasteizen. Gaineratu dute ez dutela onartuko «eskola publikoa sistemaren erdigunean» jartzen ez duen beste akordiorik.

Erabakitzear dago Arabako, Bizkaiko eta Gipuzkoako Hezkuntzaren inguruko akordio berria, Hezkuntza Lege berri baten oinarri izango dena. Ondoren, Eusko Jaurlaritzak nahi du datozen «30 urteetarako indarrean mantendu». Horren harira, Euskal Eskola Publikoaz Harro Topaguneko kideek egungo legean aldaketa sakonak egiteko eskatu dute gaur goizean Gasteizen egin duten prentsaurrekoan. Haien arabera, bereizketa horrek lotura zuzena du hezkuntza sare pribatu-itunpekoak Euskal Herrian duen pisuarekin; izan ere, bi sare egoteak, berez, «segregazioa sortzen» du: «Segregazioa da nagusi hezkuntza sistema osoan: segregazio ekonomiko eta soziala». Horregatik, nabarmendu dute ez dutela onartuko «eskola publikoa sistemaren erdigunean» jartzen ez duen beste akordiorik.

Topaguneko kideek ez dute ikusten alderdi politiko gehienek hezkuntza publikoa indartzeko asmorik daukatenik. Ohartarazi dute egungo legea errotik aldatzen ez bada hezkuntza sistema «desorekatua eta diskriminatzailea» izango dela aurrerantzean ere. Are, gaineratu dute euskal eskola publikoa merkeagoa eta ekologikoagoa dela, eta gaur egun gizarteari ekarpen handiena egiten diona: «Euskal gizartearen kohesioari ekarpen handiena egiten diona eta baldintzarik zailenetan ere ikasle gehien euskalduntzen duena».

«Eredu bakarraren alde»

Hezkuntza Lege berriak jaso beharko lituzkeen konpromisoak eta zeharkatu beharko ez lituzkeen mugak plazaratu dituzte prentsaurrekoan. Nabarmendu dute ez dela onargarria «eskola publikoa eta pribatua parekatzen duen akordiorik edo legerik», eta Jaurlaritzak «eredu bakarraren alde» egin beharko lukeela. «Zergatik finantzatu guztion diruarekin guztiontzat ez diren ikastetxeak?», galdetu diote Jaurlaritzari.

Hezkuntza Lege berrian alderdi politikoen arteko akordioa garrantzitsua da Topaguneko kideen iritziz, baina «hori bezain garrantzitsua da» hezkuntza eragileekin eta eskola publikoko komunitatearekin adostasunak bilatzea. Beraz, ohartarazi dute eskatutakoa betetzen ez bada «salaketara eta mobilizazioetara» jotzea baino ez zaiela geldituko.


Aznarezek Ahal Dugu "udalzale eta feminista" baten alde egin du, erakundeetan "behar sozialak bideratzeko"

Bere hautagaitzak "maila politiko nahikoa" duela adierazi du Ainhoa Aznarezek, "primarioen biharamuna batzeko" eta alderdia "indartzeko".

Ainhoa Aznarezen Nafarroako Ahal Duguren Koordinaziorako hautagaitzak alderdi "munizipalista eta feminista" baten alde egin du, erakundeetan "behar sozialak bideratuko dituena", eta alderdia "indartu" nahi du, Nafarroan "eskuinak eta ultraeskuinak geldiaraziko dituen tresna" izan dadin.

Hala adierazi du Aznarezek astearte honetan eskaini duen prentsaurrekoan, alderdiari eta hautagaitzan laguntzen dion taldeari buruzko proiektua aurkezteko, Nafarroako hainbat tokitatik etorritako pertsonek osatzen baitute taldea.

Ahal Dugu-ko parlamentariarekin batera, Lizarrako Maria del Mar Caleya, Garesko Alizia Izal, Burlatako Lourdes Lozada, Iruñeko Carmen Martin Perez, Pitillaseko Santiago Costa, Egueseko Jolie Moyo, Atarrabiako Irma Jimenez, Tuterako Javier Ruiz, Zuastiko Jose Sanchis eta Tuterako Justo Calvo aurkeztuko dira.

Ainhoa Aznarezek Begoña Alfaro eta Neniques Roldanekin egingo ditu hauteskunde primarioak, eta bere hautagaitzarako aukeratu duten leloa 'con la fuerza de la gente - Bultzada morea' dela azaldu du, izan ere, "bere indarrarekin gauza asko lor daitezkeela helarazi nahi diogu gure militantziari".

Hori dela eta, aukeratu duten logoak elkarren ondoan dauden eskuak sinbolizatzen ditu, "hautagaitza osatzen dugun pertsona bakoitzaren espiritua" irudikatzeko. "Proiektu komunean lanean zazpi urte baino gehiago daramatzagun pertsonak ordezkatzen dituzte. Era berean, sektore eta lurralde ezberdinetatik etorri eta euren gorputzak jarri dituzten pertsona guztiak ordezkatzen dituzte, pairatzen ari ginen prekarietate laboral, sozial eta kulturalak salatzeko ", adierazi du.


Tomas Soraluze: "Inguruan ez daude nirekin jo ez duten soinu jotzaile asko"

San Jose trikiti jaialdia egingo dute bihar Azpeitian, eta Tomas Soraluze Epelde (Azkoitia, 1945) omenduko dute emanaldian. Biharko "urduri" dagoela aitortu du Martirietako trikitilariak.

Bihar Azpeitian egingo den San Jose trikiti jaialdian omenaldia egingo dizute. Nola hartu duzu albistea?

Lehenengotik ezezkoa eman nuen, baina gero pentsatzen egon nintzen aurrez ere egin izan dizkidatela omenaldiak, eta beste batengatik alde handirik ez nuela igarriko. Azkenean, joango naizela agindu nien. Halako gauzek beti ematen didate kezka apur bat, urduri jartzen naizen pertsona klasea bainaiz.

Zer-nolako garrantzia du zuretzat San Jose trikiti jaialdiak?

Jaialdi ona da. Joan zen urtean San Jose trikiti jaialdiaren bi saio egin zituzten: bat arratsaldean eta bestea iluntzean. Aurreneko edizioak ez dakit non egin zituzten, baina edizio batzuetan Azpeitiko frontoian eta kiroldegian ere egin izan zituzten jaialdiak. Orain Soreasura lekualdatu dute, han 500 bat lagun sartzen baitira. Aurtengoan, sarrera guztiak hiru egunetan agortu dira. Halakoak pasatzen dira.

Jendea trikitia entzuteko gogoz dagoen seinale al da hori?

Alde batetik, bai. Hirugarren egunerako sarrera guztiak agortuko zirenik ez nuen berehalakoan pentsatuko, eta esango nuke jendeak trikiti gose antzeko zerbait duela. Hori oso seinale ona da, baina jaialdira joan nahi duten batzuk sarrerarik gabe gelditzeak pena ematen dit. Jende askok ezagutzen nau ni, leku askotan ibili bainaiz trikitia jotzen, eta horrek ere eragingo zuela iruditzen zait.

Nolakoa ikusten duzu etorkizuna trikitiarentzat?

Soinuak badu etorkizuna. Gazte askok jotzen dute trikitia, eta orain, gainera, emakume askok. Hori oso seinale ona da; izan ere, gu gazteak ginenean, Bizkaian-eta ikusten ziren emakume trikitilariak eta pandero jotzaileak, baina hemen inor ez. Orain emakume trikitilari asko daude, baina ez dakit gizonak beldurtu egin diren edo zer [barrez]. Soinu aldetik ondo ikusten dut egoera, baina dantzari aldetik, agian, ez hain ondo. Gaur egun gazteak beste dantza estilo batzuetara ohitu dira. Gu erromerian hasi ginenean, auzo honetan [Martirieta], ez zegoen besterik, eta, orain, ez dago horrelakorik. Azkoitian ere bazen plazan kiosko handi bat, eta han egin behar izaten zen dantza; gero, ordea, bota egin zuten kioskoa. Gauzak aldatzen doaz.

Jaialdiaren aurkezpenean "autodidakta" izan zarela azpimarratu zuen Ibon Errazu jaialdiaren antolatzaileak. Nola sartu zinen trikitiaren munduan?

Urte asko dira. Santa eskeko egun batean hasi nintzen, 8 urte-edo nituela, ahoko soinuarekin. Gure baserriaren inguruan baziren beste lauzpabost baserri, eta gero, han hasi nintzen trikitiarekin, 11 urterekin edo; baserri haiek pasatu eta Aizpurutxo aldera joaten ginen. Santa eskean ez nuen hutsik egiten; soldadu nengoen urtean soilik falta izan nintzen. 37 urtez aritu nintzen santa eskean.

Familia ere trikitiaren mundukoa duzu.

Bai. Gure aita trikitilaria zen, eta hark soinua zuelako hasi nintzen ni ere jotzen. Lehenengo anaia zaharra hasi zen horretan, eta haren atzetik, ni. Itxura denez, anaia pasatu egin nuen, eta, gero, panderoa hartu zuen hark. Gero anaia gaztea ere hasi zen. Nik beti neure kasa ikasi izan dut trikitia jotzen, aitari ez nion sekula kasurik ere egin.

Eta zeintzuk izan dira zure erreferente nagusiak?

Hilda daude denak. Laja da horietako bat, harekin leku askotan ibili bainintzen ni. Zarautzen makina bat aldiz egondakoak gara jotzen. Inguruan ez daude nirekin jo ez duten soinu jotzaile asko, eta niretzat, bakarrik baino hobea da besteekin jotzea. Larrañagarekin ere hasi ginen diskoak ateratzen lau lagun edo, eta orduantxe aritu ginen ondoen, beti erromerietara joaten baikinen. Gogoratzen naiz garai batean goizean goizetik joan behar izaten genuela erromerietara; 10:00etatik 03:00 aldera arte aritzen ginen. Akordatzen naiz urte batean hamalau egun segidan egin genituela soinua jotzen. Lehen festa egiten zen leku asko, ordea, galdu egin dira jada.

Plazak utzi zenituen orain dela urte batzuk. Izan al duzu berriro bueltatzeko tentaziorik?

Ez, ez. Aspertu egin nintzen. Gipuzkoan eta Bizkaian ez da egongo nik pasatu ez dudan plaza askorik, eta mugaz bestalde ere aritzen ginen jotzen. Eta ba al duzu edo izan al duzu leku kuttunik? Aiako Aristerrazu. Hura da onena. Han oraindik ere erromeria onak egiten dituzte, eta jende asko biltzen da. Hara soinua jotzera joateak beti ematen zidan poza; izan ere, soinua jotzen ari zarenean, aurrean inor ez baldin baduzu, tristea da. Ohitu egiten zara horretara ere, baina aurrean jendea egotea beharrezkoa iruditzen zait. Garai batean Asteasu [Gipuzkoa] ere ez zen txarra, baina han galdu egin zen ohitura.

Zer eman dizu trikitiak urte hauetan guztietan?

Lehen trikitia jotzera joan eta kobratu egiten genuen. Hori ederra izaten zen, bestela ez dago-eta jotzen aritzerik. Ni Landetan aritu nintzen lanean, Marcial Ucinen, baina 32 urtetik 46 urtera bitartean soinuarekin bakarrik ibili nintzen; makina bat leku pasatu nituen orduan. Soinuarekin bakarrik gaur egun ez dago bizitzerik, ordea; garai hartan apur bat errazagoa zen, neguan ere erromeriak egiten baitziren hainbat txokotan, eta orain, ez. Aristerrazu bakarrik gelditzen da.

Entzuleek izango al dute bihar zu trikitia jotzen entzuteko aukerarik?

Antolatzaileek jardun zuten fandangoa eta arin-arina jotzeko eskatzen, baina esan nien nik honezkero banuela nahi dudana egiteko adina [barrez]. Ez dakit zer egingo dudan. Joko dut zerbait, agian, oso urduri ez banago behintzat. Bestela jaialdira joaten direnek galdetuko dute ea zertara eraman nauten.


Bi gizon atxilotu dituzte Gasteizen, bikotekideei eraso egitea egotzita

Udaltzaingoak larunbat gauean atxilotu zituen bi gizonezkoak.

Udaltzaingoak bi gizonezko atxilotu zituen larunbat gauean Gasteizen, bikotekideei eraso egitea egotzita. Atxilotuetako batek 55 urte ditu, eta besteak, berriz, 37. Erasoetako bat Norteko trenbidearen kalean egin zuten, eta bestea, berriz, Aranbizkarra auzoko etxebizitza batean. Ez dute eman erasoen inguruko xehetasun gehiago.


Gazte Astea: memoria historikoaren inguruko solasaldia

Gaztetxean izango da.


Turismo teknikaria kontratatzeko hautaketa prozesua abiatu du UKUEk

Bihar, azaroak 22, amaituko da eskabideak aurkezteko epea. Hona hemen lan-eskaintzaren eta hautaketa prozesuaren oinarriak eta eskabidea egiteko orriak.

Turismo teknikaria kontratatzeko hautaketa prozesua abiatu du Urola Kostako Udal Elkarteak. Hiru hilabeteko proba epea gainditu ondoren, hiru urterako lana izango litzateke, lanaldi osoarekin. Udal Elkarteko Garapen Agentzian egingo luke lan teknikariak, eta bere eginkizuna Urola Kostako Udal Elkarteko turismo arloa sustatzea izango litzateke, jarduera ekonomiko gisa. Hona hemen hautaketa prozesuaren eta lan-eskaintzaren oinarriak osorik. Bihar, azaroak 22, amaituko da eskabideak egiteko epea. Hona hemen eskabideak egiteko eredua.


Guda Dantza musika taldeak "Esan Gabekoak" lan berria aurkeztu du

Aurten hamar urte bete dituen taldeak bere laugarren lan diskografikoa aurkeztu du gaur Bilboko Bira Elkartean. Guda Dantza osatzen duten Algorta eta Leioako musikariek azaldu dutenez, Esan Gabekoak "Pertsona bati zerbait esan nahi zenionean CD edo cassette baten kantu zerrenda bat grabatzen zenuenean bezalakoa da".

Baga-Biga ekoiztetxeagaz argitaratu duten diskoaren bost abestietan taldearen indarra funk, pop eta soul doinuetara eraman dute, eta, nabarmendu dutenez, "musika beltzaren izugarrizko ukituak ditu". Gaineratu dute, aurreko lanakaz konparatuta, "ziaboga handia" eman dutela kantuen garapenari eta itxurari dagokionez. Erabili duten euskarria ere ezohikoa dela azaldu dute, itxuran CD bat izan arren, abestiak QR kodeetan doazelako eta kantu bakoitzari bestelako osagaiak ere erantsi dizkiotelako, hala nola irudiak, elkarrizketak...

Lan honetarako Lide Hernando abeslari eta LIHER taldeko kidearen kolaborazioa ere izan dute, daborduko sareetan dagoen Zapzi Bala abestia osatzeko. Kanta entzungai dago esteka honetan eta Guda Dantza taldearen youtube kanalean ere.


Bilbok eta Bizkaiak itsasadarreko Ur Parade berreskuratuko dute Harrotasun Egunean

Formatu originala berreskuratzeaz gain, Bilbo-Bizkaia Harro Lekeitio, Plentzia eta Santurtzira zabalduko da. Jaialdia ekainaren 16tik 29ra izango da.

Aurreko bi urteetan, pandemiaren eginez, ospatu ezin izan ziren jarduera kulturalak eta jai egitaraua berreskuratuko dituzte Bilbok eta Bizkaiak LGTBI+ Harrotasunaren Egunean, esaterako, kontzertuak Areatzan eta ontzi desfilea itsasadarrean.

Formatu originala berreskuratzeaz gain, Bilbo-Bizkaia Harro Lekeitio, Plentzia eta Santurtzira zabalduko da, Bizkaiko hiriburuko Udalak astelehen honetan jakitera eman duenez. Jaialdia ekainaren 16tik 29ra izango da.

Horrela, Soraya abeslariak kontzertua eskainiko du ekainaren 18an, Ur Parade ontzi desfilearen egun berean.

Bilbo Bizkaia HARRO 2015etik ospatzen da, Ortzadar LGBT Elkarteak antolatuta, Bizkaiko Foru Aldundia, Bilboko Udala eta Basque Tourren babesarekin.

Berez LGTBI+ Harrotasunaren Eguna ekainaren 28an ospatuko da; baina Bilbok eta Bizkaiak jardueren egitaraua hartuko dute, "sexu aniztasuna eta genero nortasuna aldarrikatzeko".

Ekainaren 16, 17, 18 eta 19an Bilbok hartuko ditu ekitaldiak, Areatzan, Zazpikaleetan, Kale Nagusian eta Pio Baroja kaian.

Ekainaren 24an eta 25ean, Lekeitio, Plentzia eta Santurtziren txanda izango da. Musikak, dibertsioak eta aldarrikapenak hiriguneak hartuko dituzte.

Ekainaren 29an, Harro Science antolatuko du Euskal Herriko Unibertsitateak (EHU), LGTBI+ errealitatea ezagutza arlo ezberdinetatik aztertzeko.

Bilbon, Drag Gala (ekainak 17) beste ekimen garrantzitsua izango da. Era berean, LGTBI giza bandera (ekainak 19) berriro osatuko dute hiriburuko Kale Nagusian.

Antolatzaileek azaldu dutenez, "LGTBI+ eskubideen sentsibilizazio tresna gisa" euskarak eta euskal kulturak protagonismoa hartuko dute. Horrela, bertso saioak eta herri kirolak izango dira.


EH Bilduren militanteek lurralde zuzendaritza berriak berretsi dituzte

Asier Vega (Bizkaia), Ibon San Saturnino (Araba), Nekane Zinkunegi (Gipuzkoa) eta Miren Zabaleta (Nafarroa) aukeratu dituzte datozen lau urteetarako.

EH Bilduren militanteek Mahai Politikoan aurkeztutako lurralde zuzendaritzak berretsi dituzte, datozen lau urteetarako. Telematikoki onartu dituzte Asier Vega (Bizkaia), Ibon San Saturnino (Araba), Nekane Zinkunegi (Gipuzkoa) eta Miren Zabaleta (Nafarroa) buru dituzten zerrendak.

Bizkaian, EH Bilduren zuzendaritza berria Asier Vegaren esku egongo da; aldeko botoen % 90,62arekin, kontrako % 2,38arekin eta zurizko botoen % 7arekin.

Arabako Koordinazio Taldearen burua Ibon San Saturnino izango da, hautesleen % 89ak hala bozkatuta. Kasu honetan, militantziaren % 4ak kontran bozkatu du, eta % 6ak zuriz eman du botoa.

Beste alde batetik, Gipuzkoako bilkideen % 93,41ak Nekane Zunzunegi buru duen zerrendaren alde egin dute. Guztira % 2,4k bozkatu du aurka, eta zurizko boz kopurua % 4,19koa izan da.

Nafarroan, militanteen % 94ak egin du Miren Zabaletaren lidergoaren alde. Hori izan da aurkeztu den plantxa bakarra; ezezko botoen % 1,27arekin eta zurizkoen % 2,24arekin, alderdi abertzaleak komunikatu batean jakitera eman duenez.


Igartubeitin bisita gidatua eta gazta dastaketa

Ezkutuko altxorrak programaren barruan, Ezkioko Igartubeiti baserria ezagutzeko aukera izango da bihar, 11:00etan euskaraz egingo den bisita gidatuarekin. Beste txanda bat izango da, 12:30ean, gazteleraz. Bisitaren barruan, gazta, sagardo edo sagar zukua dastatzeko aukera ere eskainiko dute.

Jarduera hau doakoa izango da, baina izena eman behar da aurretik, telefonoz, 943 72 20 42 zenbakira deituta, whatsapez 688 640 534ra mezua bidalita, edo e-postaz turismobulegoa@urolagaraia.com helbidera idatzita.


650 korrikalari eta 230 boluntario izango ditu aurtengo Flysch Trail lasterketak

Santa Klara nekazaletxean eman dituzte igandean jokatzekoa den Flysch Trail lasterketako xehetasunak. Aurtengoan festa giroa sortu nahi dute lasterketa amaitzean, boluntarioei eta lasterkariei eskerrak emateko.

Santa Klara nekazaletxean aurkeztu dute gaur eguerdian hamalaugarrenez jokatuko den Flysch Trail lasterketa antolatzaileek, udal ordezkariek eta babesleek. Hain zuzen, Karlos del Pilar antolatzaileak, Ana Eizagirre ekoizlea eta Landaolako lehendakariak, Aitor Manterola Kirol zinegotziak, Maite Egaña Parte hartze eta Berdintasun zinegotziak eta Mikel Aranbarri Caja Ruraleko ordezkariak parte hartu dute agerraldian, eta kirol probari buruzko xehetasunak aletu dituzte banaka.

Manterolak azaldu du lehenbizikoz antolatu duela udalak lasterketa, eta hasteko eta behin, uztailean, bilera irekia deitu zutela, lasterketaren inguruan gogoeta egiteko helburuarekin. Bilera hartara 25 pertsona gerturatu zirela azaldu du, eta lasterketak izan beharreko lau oinarriak zehaztu zituztela: herritarrek parte hartzeko aukera izan dezaten, ibilbide motzeko lasterketa gehituta, kirola sustatzea; korrikalaria lasterketako protagonista izanik, parte hartzea eskertu eta zaintzea; inturumena zaindu eta zaintzen erakustea, eta, azkenik, herriko ekoizle eta merkatariei ikusgarritasuna eman eta bertan kontsumitzera bultzatzea aipatu ditu Kirol zinegotziak.

Bi lasterketen ibilbidearen inguruko xehetasunak emateko hartu du hitza gero Karlos del Pilarrek. Haren hitzetan, “neurriz kanpokoa” zen 42 kilometroko lasterketa, eta aldaketaren beharra sumatu dute aurtengoan. Ibilbidea lantzeko lan taldea eratu, eta bi ibilbide proposatu dituzte: motza, 14 kilometrokoa; eta luzea, 23 kilometrokoa. Ibilbide motza egiten dutenek lasterketa luzearen bereizgarria den San Telmo ermitako igoera eta Talaimendi ere egingo dituzte azken kilometroetan. Azken zati horri eutsi nahi izan diote laburra egiten dutenek ere “zati eder horretaz” gozatzeko aukera izan dezaten. Elorriagako buelta egin, eta Arantzako basotik itzuliko dira bueltan herrira.

Lasterketa laburrean ez ezik, izango da berrikuntzarik luzean ere. Sakonetara joango dira lehendabizi, handik Mendatara, eta Uztangako eta Errotaberriko lurretatik itzuliko dira. Guztira, 23 kilometroko ibilbidea eta 1000 metrotako desnibela ditu proposaturiko ibilbideak.

Emakumezkoak, % 25a

Parte hartzea sustatzeko, ibilbide laburra proposatzeaz gain, “gehien kostatzen zaienei” zuzenduriko entrenamenduak antolatu dituzte. Egañak izan du horren ardura: “Guretzat bada helburua berdintasuna lasterketan txertatzea. Denen baldintzak kontuan izanda ibilbidea egokitu dugu, eta entrenamenduak antolatu ere bai”. Saio horietan bataz beste 40 pertsona elkartu dira, eta parte hartzaileek balorazio baikorra egin dute. Aurten, % 25ekoa izango da emakumezkoen parte hartzea –% 18koa izan zen iaz–, baina Egañaren arabera, helburua oraindik gehiago igotzea da.

Landaolako lehendakariak, bestalde, zorionak eman nahi izan dizkio antolakuntzari ekoizleak ezagutzera emateko egindako ahaleginagatik. Izan ere, Santa Klarako ekoizlearen arabera, beharrezkoa da herritarrek beren produktuak ezagutzea. Eizagirrek gaineratu du paisaia hori baserritarrei esker daudela zainduta, eta mendizaleek badakitela hori zaintzen.

Hirugarrenez babestuko du Caja Ruralek lasterketa. Mikel Aranbarrik dioenez, lasterketaren filosofiarekin bat egiten dute, ingurumena zaintzea eta tokiko merkataritza sustatzea ere badirelako beren baloreak, esaterako. Datozen urteetan ere Flysch Traila babesten jarraitzeko asmoa dutela iragarri du, gainera.

Manterolak hartu du hitza amaitzeko. Flysch Traila antolatzeko lan-taldeak aipatu eta bertan aritu diren boluntarioen lana goraipatu nahi izan du, baita lehen bilera hartara gerturatutako 25 pertsonei, ekoizleei, babesleei, merkatariei eta korrikalariei eskerrak eman ere. Igandean Odietako anoa gune beroa deitu dioten gunean boluntario eta korrikalariekin festa giroa sortu nahi dutela ere esan du Manterolak. Azkenik, hamahiru urtez lasterketa antolatzen aritu direnek egindako lana eskertu nahi izan du.


Lasaoko auzo lokalaren inaugurazioa


Kantabriara eta Asturiasera bi eguneko irteera, Euskalduna taldearekin

Kantabria eta Asturiaseko lurretan mendi ibilaldia eta Sella ibaiaren jaietsiera uztartzen dituen irteera antolatu du Euskalduna Mendigoizale elkarteak, ekainaren 17-18rako.

Hona egitaraua:

* Ekainaren 17a, larunbatarekin: Andoaindik 06:30etan abiatu. Lebeña (Kantabria) herrira iritsi. Bertatik, bi mendi ibilaldi, bata motza eta bestea luzea. Lebeña-Cicera mendi irteera. Gaua, Pintueles herrian, alberge batean.

* Ekainaren 18a, igandearekin: Arriondas herritik abiatuta, Sella ibaiaren jaitsiera. Arratsaldean, Andoainera itzulera. Kontuan hartu beharreko xehetasunak:

Prezioak: bazkideek 120 euro, bazkide ez direnek 135 euro. Prezioan sartzen da: joan-etorriko autobusa, Pindueleseko aterpean pentsio osoa, eta. Sellako jaitsierako kostua.

Izen ematea: ekainaren 10 azken eguna. Honako telefonoetan: 943592232 edo 688684028 whatsappa dauka), euskaldunamt@yahoo.es korreora, edo eta, Kale Nagusiko egoitzan bertan.


Uholdeen biharamona Arruazun

Auzolanean etxeak, elkartea, ostatua, herriko etxea, eliza eta kaleak garbitzen ari dira arruazuarrak. Autobiarako irteera ur azpian dago oraindik

Arruazun Arakil ibaia ateratzea ohikoa da, baina azken honetan gertatukoa ez, inondik inora. Ura Kale Txikiraino iristea ez du inork gogoratzen, ezta Kale Nagusia urez lepo betetzea ere. Ura Sakanako Autobidetik sartu zen gehienbat, eta sekulako korrontea egiten zuela nabarmendu dute arruazuarrek. Ura jaitsi bezain pronto, garbiketa lanei ekin zieten, gaur eta hurrengo egunetan segida izango dutenak. Busti eta txikitutako gauzak atean utzi, Trapuketariek biltzeko, eta txokoak garbitu eta kalteak zenbatzen ari dira. Auzolanean dabiltza.


Gasteizko eta Angeluko erasoak irmoki gaitzetsi ditu Azkoitiko Udalak

Azken orduetan Gasteizen eta Angelun (Lapurdi) izandako eraso basatiak irmoki gaitzetsi ditu Azkoitiko Udalak, eta gertaera horiek salatzeko antolatu diren elkarretaratze edo ekimenetan parte hartzera gonbidatu ditu herritarrak, emakumeen aurkako indarkeriari aurre egiteko. Angelun, tiroka hil dituzte emakume bat eta haren bi alaba, 11 eta 17 urteko bi neska. Gizona, andrearen senarra eta bi nesken aita, hilda agertu da etxean; bere buruaz beste egin duela uste du Poliziak. Gasteizen, andre bat hil duela aitortu du gizon batek; Zadorra ibaian aurkitu dituzte gorpuzkiak. Atxilotu egin dute hilketa aitortu duen gizona.


Barikuan hasiko dituzte Iturgitxi kalea asfaltatzeko lanak

Daborduko Saratxagan edukiontzietarako guneak berritu dituzte eta bihar, maiatzak 19, Iturgitxi kalea itxita egongo da asfaltatze-lanak hasiko baitituzte. Gainera, lan horiekaz mugikortasun urriko pertsonentzako aparkaleku bat ere egokituko dute.

Plentziako Udalak aurrera jarraitzen du hiribilduko auzoak egokitzeko Auzoekin Bat programagaz. Oraingoan, Saratxaga auzoan eta Portu aldean egingo dituzte esku-hartzeak. “Benetako ekintza-plan bat dugu esku artean, lanean jarraitzeko eta bizilagunek eskatzen dizkiguten beharrei aurre egiteko. Azken egunotan jarduketa bat amaitu dugu Saratxagan, eta Iturgitxi kalea asfaltatuko da bihar, ostirala, aurpegi-garbiketa behar zuen eta. Auzo gehiago daude, eta pixkanaka-pixkanaka udal-programa honetan proposatutako esku-hartzeak gauzatuko ditugu”, azaldu du Elixabete Uribarri Plentziako alkateak.

Saratxagako kasuan, amaitu dituzte edukiontzien guneak egokitzeko eta berritzeko lanak, erabiltzaileek sarbide eta erabilera hobea izan dezaten. Portu inguruan, bihar, barikua, Iturgitxi kalea asfaltatuko dute, gero margozteko. Horren ondorioz, 07:30etik aurrera kalea itxi egongo da ibilgailuentzat. Ezin izango da ez sartu ez irten garajeetatik, ezta kalean aparkatu ere.

Aldez aurretik, Udalak kale berean dauden kutxetak ere berritu dituela jakinarazi du. Gainera, berrikuntza gisa, Udalak mugikortasun urriko pertsonentzako aparkaleku bat ere egokituko du bidean.

Auzoak hobetzeko Auzoekin Bat ekintza-plana 2022ko ekainean hasi zen, plentziarren artean entzute aktiboko prozesuagaz. Ekarpen guztiak jaso, baloratu eta aztertu ondoren, Plentziako Udalak hartutako konpromisoak jasotzen zituen ekintza-plana prestatu zuen.


Hegazkin taldearen bideoklipa

Hegazkin musika elektroniko taldeak lehen bideoklipa argitaratu du. Lehen bideoklip honetarako Haize beltzak diskoko Hondartza kanta hautatu dute. Hegazkin taldea Iosu Isaias Villanueva Castro Isuok (ahotsa) eta Alayn Carazo Iturriagak (sintetizadoreak eta gitarra elektrikoa) osatzen dute. Bideoklipa Gvridi bergararrak egin du.


Maskaren azpiko galderak

Maskara jarrita bozkatu behar izan dute herritarrek, izurri betean. Asteon kasuek izan duten oldarraldiaren harira, Ordiziara begirako lerroburuek aparteko indarra hartu dute; airean zebiltzan itaun asko biluz-biluzik geratu dira herri horretan, eta denbora beharko da erantzuteko.


Eusko Jaurlaritzak eta hiru aldundiek 120 milioi euro inbertituko dituzte teknologia kuantikoetan 2028ra arte

Iñigo Urkullu lehendakariak eskerrak eman dizkio IBM multinazionalari bere seigarren ordenagailu kuantikoa Donostian jartzeagatik.

Eusko Jaurlaritzak eta hiru foru aldundiek 120 milioi euro baino gehiago inbertituko dituzte teknologia kuantikoetan, 2028ra arte, Basque Quantum aliantzaren baitan.

Basque Quantum proiektuak hainbat ekintza aurreikusten ditu, besteak beste, Ikerbasque eraikin berria, DIPC eraikin berria, Ikerketa-laborategi berriak, IBM-Euskadi Quantum Center, Nazioarteko ikerketa proiektuak eta zentroak erakartzeko programa, Hezkuntza programak eta talentua erakartzeko programak indartzea, Kuantikari lotutako berrikuntza publikoa eta pribatua bultzatzea Europa hegoaldean.

Ikerbasqueren Donostiako etorkizuneko eraikinean kokatuko da, hain zuzen ere, IBM teknologia enpresaren munduko seigarren superordenagailu kuantikoa. Gaur egun, era honetako bost ordenagailu ditu munduan (Ameriketako Estatu Batuetan, Alemanian, Japonian, Kanadan eta Hego Korean); beraz, Gipuzkoako hiriburukoa seigarrena izango da.

Iragan astean IBMk eta Ikerbasque Fundazioak sinaturiko akordioak 50,8 milioi euroko inbertsioa aurreikusten du Eusko Jaurlaritzaren finantzazioaren bitartez. Zenbateko horri foru aldundiek proiektua beren lurraldeetan garatzeko helburuarekin egingo duten ekarpena gehitu behar zaio, bai azpiegiturak eraikitzeko eta baita ikerketa beharrei erantzun ahal izateko ere. Guztira, Basque Quantum proiektuak 120 milioi eurotik gorako zuzeneko inbertsioa aurreikusten du 2028ra arte.

Iñigo Urkullu lehendakaria buru zela, Basque Quantum aliantzaren aurkezpen ekitaldia izan da gaur goizean Donostian, hiru ahaldun nagusiak, Jokin Bildarratz Hezkuntza sailburua eta IBMko ordezkariak bertan zirela.

Urkulluk bere hitzaldian azpimarratu duenez, Euskadik bere ezagutza jarriko du ordenagailu kuantikoaren teknologia garatzeko helburuarekin. "IBMk Euskadiren alde egindako apustua gure zientzia, teknologia eta berrikuntza sistemari egindako aitorpena da", gaineratu du.

Lehendakariak onartu du zaila dela ordenagailu kuantikoak etorkizunean ekarriko duena aurreratzea. Edonola ere, etorkizun horretarako prest egon behar dela nabarmendu du.

Bestalde, IBM Researcheko mundu mailako zuzendariak adierazi du Euskadi konputazio kuantikoaren Silicon Valley izango dela: "Euskadi Silicon Valley bezain garrantzitsua izango da konputazio kuantikoaren historian".


Aretako liburutegia ordu erdi beranduago irekiko da ikastetxeko lanak amaitu arte

Eskolako eta eskolaz kanpoko jarduerak ez gainjartzeko, kultura- ekipamenduaren irekiera 17: 00ak arte atzeratuko da.

Aretako liburutegia, Fabian Legorburu eskolan kokatuta dagoena, gaurtik aurrera ordu erdi atzeratuko du irekiera, ikastetxearen irisgarritasun-obrak direla eta.

Eskolako eta eskolaz kanpoko jarduerak ez gainjartzeko, kultur ekipamendua 17:00etatik 20:30era irekita egongo da.


Dantza egin, lurra esnatzeko

Igartubeiti Dantzan egitasmoaren barruan, inauterien inguruko saio berezia egin dute gaur. Oihane Vicente dantzariak eta Uxue Kerejeta trikitilariak gidatuta, 20 bat haur eta gurasok parte hartu dute saioan.

Inauteria, negutik udaberrirako pasaera ospatzeko ekitaldia da, eta herririk gehienetan, dantzetik eta mozorroekin ospatzen da. Hori izan da, hain zuzen, gaurko saioan parte hartu duten haur eta gaztetxoek ikasi dutena.

Dantzaren eta musika instrumentu ezberdinen bidez, lurra esnatzeko erritual horiek ekarri dituzte gogora.


Bizikletetarako aparkaleku estalia atondu da Derion

Aparkalekua eskola eta institutu ondoan ipini da eta atontze-lanean 29.000 euro ipini ditu Derioko Udalak. Hogeita hamabi bizikleta gordetzeko lekua duen markesina da, 18,5 x 2,10 metrokoa, metalezko egitura duena eta polikarbonatozko panelez estalita dagoena. Udalak ikastetxeetako langileak, ikasleak eta gurasoak animatu nahi ditu eskolara eta institutura bizikletaz hurbiltzeko, “bizitza osasungarriagoa bultzatzeaz gainera, ikastetxeetara sartzean eta handik irtetean sortzen den trafikoa murrizten lagunduko du eta”.

Udalak azaldu duenez, urte asko daramatzate mugikortasun jasangarria bultzatzen eta bizikleta erabiltzea bultzatzen, “kontuan hartuta garraiobide ez kutsagarria eta osasungarria dela, eta ibilgailuen trafikoa murrizteko baliagarria”. Gainera, “gero eta derioztar gehiagok bizikleta erabiltzen dute herrian mugitzeko, eta, logikoa denez, erosotasunez eta segurtasunez egin ahal izateko eskatzen dute”. Era berean, 2023+ Bizkletazko Derio planean jaso da beharrezkoa dela bizikletak bide publikoan gordetzeko ekipamenduak izatea eta erakargarritasun handiko guneetan zenbait kokaleku identifikatzea. Haietako bat da eskolaren eta institutuaren arteko gunea.

Horri lotuta, datozen hilabeteetan tren-geltokiaren ondoan beste aparkaleku bat ipintzeko asmoa du udalak. “Ekipamendu ezberdina izango da, itxia eta kudeaketa-sistema edukiko duena. Bizipark programaren baitan, Bizkaiko Foru Aldundiak diruz lagundutako egitasmoa izango da. Programa horren helburua da bizikleta ohiko garraiobide gisa erabiltzea eta garraiobideen arteko intermodalitatea sustatzea, ibilgailu pribatuaren kalterako”, esan dute.


Hildako bat eta lau zauritu Olaguen kamioi baten eta bi autoren artean gertatu den istripu larrian

Istripu larria gertatu da gaur eguerdian N-121-A errepidean Olaguen. Kamioi batek eta bi autok egin dute talka, kamioiak su hartu du eta pasabidea itxita gelditu da bi noranzkoetan. Foruzaingoa arduratu da trafikoaren antolaketaz eta istripuaren nondik norakoak argitzeaz. Jakitera eman dutenez, hildako bat eta lau zauritu, horietako hiru adingabeak, daude istripuaren ondorioz.

Hildakoa, 4x4 ibilgailuan zihoan

Hildako pertsona SUV motako 4x4 ibilgailu batean zihoan eta kamioiaren kontra egin du talka. Kamioia gurutzatuta gelditu da errepidean eta, ondorioz, bi erreietako pasabidea moztua. Kolpearekin trailerraren kabina hasi da erretzen eta gero sua erremolkera zabaldu da.

Suhiltzaileak arduratu dira hildakoaren gorpua ibilgailutik ateratzeaz, eta Nafarroako Auzitegi Medikuntzako eta Auzitegi Zientzietako Institutura eraman dute autopsia egiteko. Lau zaurituak, horietako hiru adingabeak, anbulantzietan eraman dituzte Nafarroako Ospitale Unibertsitariora hainbat lesiorekin.


Andoni Egaña Euskal herriko aterik bitxienetan Santa Ageda kantu eskean

Jo ditu direnak eta ez direnak: Covidaren atea, Amancio Ortegarena, Gorka Urtaranena, Epaitegikoa, elizakoa, Zaldibarkoa...hamalau kopla zein baino zein Andoni Egañak Santa Ageda egunerako

Santa Ageda bezperan da ohitura Euskal Herrian, kantu eskean ibiltzeko baina Andoni Egañak bederatziurrenaren barruan denez, egunean kantatu dizkigu. Politikari, Adinekoen Etxe, Amancio Ortega, direnak eta ez direnak jarri ditu dantzan. Zer bildu duen eta zer ez? hori jakiteko hamalau konplak entzuteko aukera hementxe duzu.


"Talentuaren Kudeaketa eta Belaunaldi Arteko Oinordekotza" lantzeko jardunaldia antolatu du ISEAk

Azaroaren 10ean Garaia Parke Teknologikoko LKS eraikinean egingo da ISEA garapen teknologiko, berrikuntza eta ekintzailetza zentroak antolatutako ekimena. Marko teorikoa, erreferentzia modeloak eta kasu praktikoak oinarri, talentuaren kudeaketa eta belaunaldi arteko oinordekotza lantzea izango du helburu ekitaldiak. Irekita dago izen-ematea.

Azaroko bigarren asteazkenerako formakuntza ekimena antolatu du ISEA garapen teknologiko, berrikuntza eta ekintzailetza zentroak. Talentuaren Kudeaketa eta Belaunaldi Arteko Oinordekotza: marko teorikoa, erreferentzia modeloak eta kasu praktikoak saioan, testuinguru teoriko eta ebidentzietatik abiatu, kudeaketarako modeloak aztertu, eta kasu praktikoen bidez esperientziak partekatzea izango da xedea. Goizeko 10:30ean abiatuko da jardunaldia, Garaia Parke Teknologikoko LKS eraikinean.

Hiru oinarri, beste hainbeste hizlari

Maria Ruiz ISEAko I+Gko koordinatzaileak gaiaren inguruko testuingurua azaldu ostean, aipatutako ebidentziak, modeloak eta kasu praktikoak landuko dira goizean zehar. Ondorioz, eta bakoitza 40 minutuko tartearekin, hiru izango dira hitza hartuko duten adituak:

Fernando Díez (Ikerkuntzaren Kudeaketarako eta Promoziorako Agentziaren Zuzendaria -DEIKER-OTRI- eta Deustuko Unibertsitateko Publikazio eta Deusto Fundazioaren Zuzendari Laguntzailea)

Nieves Alcain (Alecop S.Coop.eko Berrikuntza Zuzendaria)

Jose Miguel Román (Fagor Ederlan Group-eko Pertsonen Garapenaren Arduraduna)

Izena ematea, beharrezkoa

Irekita dago izen-ematea, eta ezinbestean egin beharreko urratsa da jardunaldietan parte hartu nahi izanez gero. Aski da, horretarako, parte hartzeko interesa adieraziz mezu bat bidaltzea mruiz@isea.eus posta helbidera.


Euskaldun Torneoaren irabazlea erabakiko da Tolosako proban

Bihar goizean izango da jokoan Oriako Txirrindulari Eskolak antolatzen duen Jose Mari Anzaren Oroimenezko XLV. Saria, eta txirrindularitzako afizionatu mailako Euskaldun Torneoaren azken proba izaki, bertan jakingo da zein izango den lehen sailkatua.

Proba 10:00etan abiatuko da Tolosako San Frantzisko etorbidetik, eta txirrindulariek 128 kilometro egingo dituzte. Alegiara joango dira, N-1 errepidean tartetxo bat eginez, eta ondoren Ordiziara joan eta alegiara itzuliko dira. Hortik aurrera hiru itzuli emango diote Alegia-Ordizia-Zaldibia-Larraitz-Amezketa-Alegia ibilbideari. Azkenekoan, Alegiara iritsi aurretik Altzora igoko dira, eta Txarama aldera jaitsiko dira, Tolosarantz abiatzeko. Helmuga San Frantzisko etorbidean bertan izango dute, Araba etorbidetik sartuta. 13:00ak pasatxo espero da lehen txirrindulariak iristea.

Caja Rural taldeko Julen Arriola-Bengoa doa Euskaldun Torneoko lehen postuan, 128 punturekin. Ondoren, Laboral Kutxako Iker Mintegi dago sailkapenean, 120 punturekin. Bien artean egongo da torneoaren irabazlea, eta bi talde indartsu direnez, borroka polita egotea espero da. Laboral Kutxako Unai Zubeldia ibartarra dago sailkapeneko hirugarren postuan, 104 punturekin, baina azken egunetan gaixo izan da, eta ez da bere sasoi onenean izango.

Laboral Kutxa taldeko beste bi eskualdeko txirrindulari ere proban izango dira: Iñaki Murua altzotarra eta Iñaki Diaz tolosarra. Baque taldeko Eneko Arrospide leaburuarrak eta Unax Iztueta abaltzisketarrak ere parte hartuko dute. Debabarrena taldeko Eneko Arozena tolosarra eta Jon Mikel Artola ikaztegietarra ere bertan izango dira, eta baita Hostal Latorre taldeko Ibai Gabarain tolosarra ere.


Musikaterapiaren onurak aztertuko dituzte ostegunean, 'Emakumea eta osasuna' zikloan

Musikaterapiak emakumeen osasunean izan ditzakeen onuren gainean ariko da ostegunea Idoia Lekue hizlaria, Alondegian, 18:30ean. Emakumea eta osasuna zikloaren barnean antolatutako hitzaldia da. Otsaileko azken bi ostegunetako hitzaldiak hemen kontsulta ditzakezue (denak Alondegian, 18:30ean).


Iruñera eraman dute Sunbillako bidegurutzean arratsaldean izan den istripuan zauritu den motorzalea

Ezbeharra gaur arratsaldeko seiak inguruan gertatu da Sunbillatik Doneztebe aldera dagoen bidegurutzean bertan. Auto batek eta moto batek istripua izan dute eta kolpearen ondorioz belaunean izan dituen zauriak sendatzeko, 67 urteko motorzalea Iruñera eraman dute anbulantzian. Doneztebeko osasun etxeko mediku-erizainek eta Oronoz-Mugairiko parketik joan diren suhiltzaileek artatu dute istripua. Argazkiak: Nafarroako Suhiltzaileak


"Historias a Bocados" saioak denboraldi berria abiatuko du gaur, Arguiñanora bisita eginda

Hala, bere abizenaren herrian hasiko du ikasturtea Josebak. Gesalatz Nafarroako udalerria osatzen duten 15 herrietako bat da Arguiñano.

Gaur, irailak 12, "Historias a Bocados" saioaren denboraldi berria hasiko da ETB2n. Oraingoan ere, Euskal Herrian zehar ibiliko da Joseba Arguiñano sukaldaria, txoko ezberdinetako bizilagunekin topo egin eta haien istorioekin gozatzeko. Leku bakoitzean, hiru bizilagunekin igaroko du eguna, eta ohiko zereginetan lagunduko die. Gastronomiak funtsezko protagonismoa izango du, eta errezeta tipikoak, plater herrikoiak eta etxean ibiltzekoak dastatuko dituzte, protagonistek beraiek eginak edo, zenbaitetan, Joseba Arguiñanok prestatutakoak; betiere, solasaldi interesgarrien inguruan.

Igande honetan, bere abizenaren herrian hasiko du denboraldia Josebak. Gesalatz Nafarroako udalerria osatzen duten 15 herrietako bat da Arguiñano, eta han Jose Antonio, Lourdes eta Alberto ezagutuko ditu.

Jose Antonio Echeverriarekin batera herriko kaleetan barrena osteratxoa egon du Josebak, San Martin parrokiara iritsi arte. Han, bertako ama birjinaren irudiarekin lotutako istorio bitxia kontatuko dio Jose Antoniok. Ondoren, txerrikume errea dastatuko dute, frontoi berezi batean.

Lourdes Roldán, berriz, Brasilen jaio zen. Bartzelonan bizi ostean, Arguiñanora jo zuen, eta horren guztiaren berri emango dio Josebari. Koko-goxoa dastatuko dute elkarrekin, Brasilgo oroitzapenak ekarriko dizkion postrea.

Arguiñanon abeltzaintza tradizio handia dago, eta Alberto Bujanda da horren adibidea. Aita eta aitona bezala, abeltzaina da Alberto eta Arguiñanoko bizilagunek mendian dituzten behiak erakutsiko dizkio Joseba. Ondoren, herrira itzulita, bertako elkarte gastronomikoetako batean, olagarroa prestatuko du Josebak berak, patata moreekin eta perretxikoekin. Albertok zainzuriak gehituko dizkio, eta elkarrekin gozatuko dute, kontu kontari.

"Historias a Bocados" saioaren denboraldi berria, igande honetatik aurrera, 20:10ean, ETB2n eta eitb.eus-en.


[BIDEOA] Bizipista animalia gorotzekin zikinduta dagoela salatu dute

Erabiltzaile batek bideo hau helarazi dio ANBOTOri. Iurreta eta Zornotza batzen dituen bizipista zikin dagoela salatu du, besteak beste. "Ez dakigu gureta eginda dagoen edo ez, baina astelehenean zikin zegoen, eta euriteek garbitu ostean, gaur eguaztena, ostera dago ikusten den moduan".

Horrez gainera, herritar batzuek egiten duten erabilera okerra ere salatu du. "Oinezkoak ezkerraldetik joan behar dira; gaur ere oinezkoak egon dira, bizikleten lekutik ibilitzen, eta azalduta ere, ez dute kasurik egiten. Gainera gaur bat, txakurragaz korrika joan da, eta animalia bizipistatik joan da. Kargu hartu diogu, baina ez digu kasurik egin. Txakurrak lotuta joan behar du, eta gainera bizipistatik ezin da joan", azaldu dio ANBOTOri.


Nola irakurri du Sarrionandia haren osteko belaunaldiak?

Sarrionandiaren Euskal Herriratzea baliatuz, 1970eko hamarraldian jaiotako lau idazle haren obraren gainean solastatu dira: Harkaitz Cano, Irati Jimenez, Eider Rodriguez eta Kirmen Uribe. Kantu bilakatutako poemei buruz ere aritu dira.

Joseba Sarrionandia idazlearen itzulerak asaldura eragin du Euskal Herrian. Itzal handiko idazlea da, literatur genero nagusi guztiak jorratu izan ditu, eta 1985ean Martuteneko kartzelatik ihes egin eta erbestera jo zuenetik, misteriozko eta miresmenezko aura baten inguratu du. Arrasto nabarmena utzi dute haren poesia, narratiba eta saiakera lan askok. BERRIAk lau idazlerekin hitz egin du arrasto horri buruz, eta igandeko egunkarian argitaratuko du haiek esandakoekin osatutako erreportajea.

Sarrionandia idazle berezia da Harkaitz Cano, Irati Jimenez, Eider Rodriguez eta Kirmen Uriberentzat. Gaztetxotan egin zuten topo haren literaturarekin, eta bakoitzak bere istorioa du Sarrionandiaren liburuekin.

«Izkiriaturik aurkitu ditudan ene poemak besapeko liburua izan zen niretzat, ez soilik liburuarengatik beragatik baita Sarrionandiaren jarreragatik ere. Idazlearen eta itzultzailearen arteko mugak lausotzen ditu hor; avant la lettre, hipertestu bat zen hura», azaldu du Canok.

Sarrionandiak ipuingintza modernoaren atea zabaldu zuela uste du Jimenezek: «Fundazionala da narratiba laburraren arloan, eta ez dut uste hori aitortu zaionik. Gure literatura garaikidean, bera izan da ipuin kontalari magikoen genealogia inauguratu duena. Kontua da ez diogula ipuinari baliorik ematen, literatura heldugabea dugulako, eta oso antimodernoak garelako».

Ni ez naiz hemengoa liburuak aldaketa bat eragin zion Rodriguezi euskal literatura eta euskara bera jasotzeko moduan: «Ez nuen horrelakorik inoiz irakurri. Batetik, Kafka, Maiakovski edo Nietzsche; bestetik, Joxe Migel Barandiaran, Milia Lasturkoa edo Jon Mirande. Biolentziaren inguruko gogoetak hizkuntzaren ingurukoen aldamenean emanak zetozen. Inpaktu handia eragin zidan».

Uribe ere Ni ez naiz hemengoa-k hunkitu zuen bereziki: «Kartzela barruan nola irakurtzen ote zuen hainbeste, eta iturri ezberdinetatik. Jakin-min eta ezagutza handia azaltzen ditu». «Idazle konpletoa» iruditzen zaio, genero guztietan fina.

Musikari ugarik sortu dituzte kantuak Sarrionandiaren hitzekin, eta lau idazleek horien artean haientzako kutunenak ere aukeratu dituzte.


Egokituta ere, ohiturei dantzan eutsiz

San Pedro eguneko ohiturari jarraikiz, kaxarranka eta emakumeen aurreskua egin dituzte Lekeition. Egoerak hala behartuta, aurtengo ekitaldia publiko mugatuarekin eta Abaroa jauregiaren parkean egin da.


Eskualdeko emakume bertsolarien EHko Bertsolari Txapelketak aztertu ditugu

Amaia Agirrek, Oihana Igaranek eta Estitxu Eizagirrek 2005eko txapelketatik 2017kora bitarte egindakoaren errepasoa egin dugu.


Burdinbidearen Euskal Museoaren 25. urtemuga ospatuko dute larunbatean

Egun osoko egitaraua antolatu dute, eta dantza emanaldia, sagardo eta indaba dastaketa eta tren historikoen joan-etorriak izango dira, besteak beste, Burdinbidearen Euskal Museoan.

Burdinbidearen Euskal Museoa. (Bem fundazioa)

Azpeitian dagoen Burdinbidearen Euskal Museoak 25 urte bete ditu aurten, eta urtemuga ospatzeko egun osoko egitaraua antolatu dute larunbaterako. Tren historikoak izango dira protagonistak.

Goizean, 10:30ean, ekingo diote urteurren ospakizunari Burdinbidearen Euskal Museoan, irekiera ekitaldiarekin. Ondoren, Burdinbidearen Euskal Museoko 25. Urtemuga gai hartuta antolatu duten haur marrazketa lehiaketako sariak banatuko dituzte, eta horren ostean, emanaldia eskainiko du Egape dantza taldeak. Goizean zehar hiru tren historikotan Lasaora joan-etorriak egiteko parada izango dute herritarrek. 11:00etan, 1920. urtean eraikitako Euzkadi trenak egingo du joan-etorria. 12:00etan, 1888ko Zugastieta tren-makinaren txanda izango da, eta 13:00etan bi tren-makinetan igotzeko aukera izango da, Euzkadin eta 1913. urteko Portugal tren-makinan, hain zuzen. Horrez gain, Euskal Herriko sagardo eta indaba dastaketa antolatu dute, eta jan-edana 14:00 aldera izango da. Jarraian, bidaia egingo dute tren-makinen osaera ezagutzeko.

Sabelak bete ostean jarraituko dute prestatutako egitarauarekin. Larunbat arratsalderako beste hiru bidaia egingo dituzte lurrun eta diesel tren-makinetan. Ordubetero irtengo dira trenak Burdinbidearen Euskal Museotik Lasaora. 16:30ean Alsthom tren-makinak egingo du bidaia; 17:30ean Aurrera trenak eta 18:30ean Euzkadik.


Irungo kirol taldeen asteburuko partidak (2023-02-10)

FUTBOLA

Gizonen Lehen Maila EEFF

Real Sociedad B-Real Union, bihar (larunbata), 19:00etan, Anoetan.

Emakumeen Ohorezko Erregional Maila

Real Sociedad-Mariño, etzi (igandea), 13:00ean, Zubietan.

Gizonen Gorengo Maila

Real Union B-Roteta, bihar (larunbata), 16:00etan, Stadium Gal zelaian.

Emakumeen Gorengo Maila

Dunboa Eguzki B-Dunboa Eguzki A, etzi (igandea), 17:30ean, San Jose Obrero zelaian.

Gizonen Lehen Erregionala Igoera Fasea

Sanpedrotarra B-Behobia, bihar (larunbata), 15:30ean, Pasaiako Trintxer zelaian.

Landetxa-Vasconia B, bihar (larunbata), 17:30ean, Ugalde Ventas zelaian.

Urnieta-Mariño, bihar (larunbata), 18:00etan, Urnieta zelaian.

Gizonen Lehen Erregionala Kopa

Texas Lasartearra-San Martzial, bihar (larunbata), 18:10ean, Lasarteko Michelin zelaian.

Dunboa Eguzki-Astigarragako Mundarro B, bihar (larunbata), 17:30ean, San Jose Obrero zelaian.

Gizonen Jubenilen Ohorezko Maila

Pasaia-San Martzial, bihar (larunbata), 15:30ean, Errenteria-Oreretako Jesus Mari Zamora zelaian.

Ekintza-Real Union, bihar (larunbata), 17:25ean, Donostiako Berio zelaian.

Gizonen Gorengo Jubenilak

Real Union-Allerru, bihar (larunbata), 18:15ean, Stadium Gal zelaian.

Internacional-Behobia, etzi (igandea), 13:45ean, Donostiako Matigoxotegi zelaian.

San Martzial-Mariño, etzi (igandea), 15:30ean, San Jose Obrero zelaian.

Gizonen Jubenilen Lehen Maila Igoera Fasea

San Martzial C-Urola B, bihar (larunbata), 15:30ean, San Jose Obrero zelaian.

Gizonen Jubenilen Lehen Maila Kopa

Behobia B-Touring C, bihar (larunbata), 15:30ean, Artia zelaian.

Landetxa A-Gure Txokoa B, bihar (larunbata), 19:30ean, Ugalde Ventas zelaian.

Hernani C-Dunboa Eguzki, bihar (larunbata), 18:00etan, Hernaniko Zubipe zelaian.

ESKUBALOIA

Asobal Liga

Frigoríficos Morrazo-Bidasoa Irun, gaur (ostirala), 21:30ean, Cangas de Morrazoko (Galizia) Polide O Gatañal kiroldegian.

Gipuzkoako Gizonen 1. Lurralde Txapelketa

Aritzbatalde Taberna-Txingudi Goibar, bihar (larunbata), 13:00ean, Zarauzko Udal Kiroldegian.

Gipuzkoako Emakumeen 1. Lurralde Txapelketa

Txingudi Zubieder-Irauli Bosteko Kirol Kluba, bihar (larunbata), 19:00etan, Artaleku kiroldegian.

Gipuzkoako Gizonen 2. Lurralde Txapelketa

Hernani Anexo Elektrotresnak-Txingudi Goser, gaur (ostirala), 20:30ean, Hernaniko Udal Kiroldegian.

Gizonen Euskadiko Jubenil Liga

Creados Pulpo-Bidasoa Irun, etzi (igandea), 13:00ean, Zumaiako Lubaki kiroldegian.

Gipuzkoako Jubenil Gizonak

I & D Trans Bidasoa Irun-Hettich, etzi (igandea), 10:00etan, Artaleku kiroldegian.

ERRUGBIA

18 urtez azpikoen Euskal Liga

Txingudi/Uribealdea-Iruña, bihar (larunbata), 12:00etan, Plaiaundi zelaian.

SASKIBALOIA

Senior Emakumeen Lehen Maila

Erroibide Urbycolan-Eguzkitza Sagardotegia Take, bihar (larunbata), 16:00etan, Azken Portu kiroldegian.

Senior Gizonen Bigarren Maila

Erroibide Irun-Electricidad Perosanz Debasket, bihar (larunbata), 20:00etan, Azken Portu kiroldegian.

Senior Gizonen Hirugarren Maila

Ostadar-Erroibide AIB, bihar (larunbata), 14:00etan, Lasarteko Maialen Chourraut kiroldegian.

Junior Gizonen Partaidetza

Oiarso OSKT 06-Erroibide Irun, bihar (larunbata), 12:00etan, Don Bosco kiroldegian.

Junior Emakumeen Partaidetza

Erroibide Urbycolan-Easo Basket Malkorri, bihar (larunbata), 18:00etan, Azken Portu kiroldegian.


Macronek abortua konstituzioan sartzeko lege proiektu bat aurkeztuko du

Frantziako Senatuak otsailean onartu zuen abortua kontsituzioan sartzea. Asanblea Nazionalak berriz bozkatu beharko du.

«Datozen hilabeteetan» abortua konstituzioan sartzeko lege proiektu bat aurkeztuko dutela iragarri berri du Emmanuel Macron Frantziako gobernuburuak. Emakumearen Nazioarteko Eguna dela medio, Gisele Halimi abokatuaren aldeko omenaldi batean eman du albistea, Halimi abortuaren borrokan ikurra izan zela baliatuta. «Emakumeek haurdunaldiaren borondatezko etenera jotzeko duten askatasuna» konstituzioan egotea garrantzitsua dela erran du, modu horretan inork ezinen duelako «atzeraezina» izanen den eskubide hori ukatu.

Iragarri zutenean Ameriketako Estatu Batuetan aborturako eskubidea bertan behera gelditzen zela, Frantziako Gobernuak zenbait neurri iragarri zituen, eta oposizioak, berriz, horien kontra egin zuen. Joan den azaroan diputatuek onartu zuten abortua eskubide gisa sartzeko konstituzioan, baina senatuak askatasun gisa sartzea onartu zuen otsailean: 166 boz alde izan zituen neurriak, eta 152 boz aurka. Ezkerreko oposizioak, baina, Macroni eskatu zion lege proiektu propio bat aurkezteko, prozesu guztia azkarrago joan zedin.

Asanblea Nazionalaren oniritzia beharrezkoa da oraindik, eta onespen horiek eta gero erreferendum bat ere egin beharko litzateke. Gobernuak bere gain hartzen badu prozesua, ez da erreferendumik egin beharko: nahikoa litzakete parlamentuko ganbaren bost zatietako hiruk Macronek egindako proposamena onartzearekin.

Frantzian 1975. urtean despenalizatu zuten abortua, Simone Veilek sustatutako lege batengatik. Azkeneko zuzenketa 2022an izan zen, zeinak epeak hamalaugarren astera arte luzatzen dituen.


Erresilientzia eta superbibentzia

Eli Huegunek KARKARAren 420.zenbakian argitara emandako artikulua, 'Moila bazterretik' atalean.

Zer den ba urte berria hastea aurrekoa noiz amaitu den oso garbi eduki gabe. Bai, irakurle, amaitu da uda, hasia da denboraldi berria, edozeren, guztiaren, denboraldi berria. Ez dakiguna da noiz arte iraungo duen. Edo noiz arte iraungo duen bere horretan, iraungo badu behintzat.

Nola hasi berriz aurrekoarekin amaitu ez bada? Nola itzultzen da sekula joan ez dena? Nora itzultzen da sekula joan ez dena?

Ez da erraza erantzuten. Pandemiak pertsona adina bizipen utzi dizkigu azken hilabeteetan eta, beraz, aldez aurretik diot ez esatekorik balego, mesedez, barkazioa emateko.

Lanerako bueltaren lehenengo astea amaitu berri dut eta itxialdiko hilabete bat baino luze eta astunagoa egin zait. Aspaldiko urteetan lehenengo aldiz ari naiz sentitzen iraileko aldapa, aurrean daukazunarekiko bertigo eta nagikeria hori. Ez daukat oso garbi noiz bukatu zen aurreko ikasturtea eta horrela, oso arraroa egiten zait datorrenari ekitea. Berria izango da guztia, baina aurrekoaren segida modura baino ezin dut bizi.

Datorkiguna aurreikusten saiatzeak neke mentala eragiten dit. Ziurrenik ez dakigulako bi aste barru gure bizitza nora zabaldu ahal izango dugun. Eta hori pentsatuaz igaro ditut azken asteak. Ez da eteterik egon, jarraipen bat soilik. Zirkulu konstantean indarrak kargatzea zail samarra, ezta?

Azkenaldi honetan, pare bat kontzeptu etorri zaizkit pentsamendura hainbatetan. Erresilientzia da lehenengoa. Orduko pisukide batek horri buruz egin zuen Gradu Amaierako Lana, eta orduan entzun nuen nik lehen aldiz (nik dakidala). Pertsona batek zailtasun egoera batera egokitzeko daukan gaitasuna dela esan daiteke. Zergatik ez dakit, baina ikastea gehien gustatu zaidan hitz horietako bat da.

Bigarren kontzeptua kontingentzia modura bizirik irautea da, superbibentzia, ezer gertatzea zerbait gertatzea baita.

Zalantzatan nago kausalitatea ote den eta ez kasualitatea kontzeptuok gogoratu izana. Bizirik diraugunok modu berriak asimilatu beharko ditugulako behin eta berriz eta ahalik eta azkarren. Erresiliente izatea komeni, irakurle, ez bizirauteko, bizirik jarraitzeko baizik.


Aperribaik hirugarren igogailua prest izango du udarako

Hirugarren hiri-igogailu bat eraikiko dute aurten Aperribain. Hain zuzen ere, auzoaren behealdetik, N-634 errepidetik, anbulategira arteko igogailua eraikitzeko lanak urtarrilaren 10ean, astelehenez, hasiko dituzte. Obrek inguruko aparkalekuei eragingo die, hain zuzen, anbulatorioko haur parkearen ondokoei: “Momentuz, bost aparkalekutan izango dira eraginak, eta ezin izango da astelehenetik bertan aparkatu”, diote udal ordezkariek. Horrez gain, eskaileratako oinezkoen pasabidea desbideratu behar izango dela aurreikusi dute, “beraz, astelehenean hasi eta obrek iraun bitartean, egokitzapenak egongo dira inguruetan”, diote.

Obrak Campezo enpresak burutuko ditu eta inbertsioa 662.000 eurokoa izango da. Igogailua eraikitzearekin batera, beste lan batzuk ere egingo dituzte eremuan: dozena bat aparkaleku sortuko dituzte anbulategiaren ondoan, baita anbulantzientzako edo mugitzeko arazoak dituzten pertsonak hartu eta uzteko gune bat ere. “Era berean, arrapalak eraikiko dira anbulatorio aurreko plazan, dauden koskak saihestuta irisgarritasuna hobetzeko”, diote udal arduradunek.

Udal ordezkariek GEURIAri adierazi diotenez, bost hilabeteko epean bukatuko dituzte obrak, hau da, ekainerako edo uda hasierarako erabilgarri izango da hirugarren igogailu hori. Aperribain bost igogailu eraikitzeko proiektua 2018an aurkeztu zuen aurreko udal gobernu taldeak, eta lehenengo igogailua eraikitzeko lanak iazko martxoan hasi zituzten. Zehazki, bi igogailu eta arrapala mekaniko bat martxan daude jada: alde batetik, Osakidentzako kontsultategia eta frontoia lotzen dituena eta bestetik, Aperribai kaleko 34. zenbakia eta 46. zenbakia lotzen dituena, eta tartean bi igogaiu horien arteko arrapala mekanikoa ere.

2018an aurkeztutako proiektuaren infografia egin genuen bere garaian GEURIAn:

Bigarren eta hirugarren igogailuak eraikita daude jada; lehenengoa eraikitzeko lanak hasiko dituzte urtarrilaren 10ean // Geuria

Bizkai kalean obrak

Bestalde, Bizkai Kalea asfaltatzeko lanei berrekingo die Udalak astelehenean bertan. Horretarako, Urreta eskolaren alboan dagoen biribilgunetik (Frai Ignazio kaletik) A8 autobidearekin lotura duen biribilgunera arte dauden aparkalekuak libre utzi beharko dituzte herritarrek. “Ibilgailu arinentzako pasabidea desbideratu egingo da eta esan bezala, Gorbeia Mendi kaleko eta Bizkai kaleko aparkalekuetan eragina izango dute obrek”, diote udal ordezkariek. Lan horiek 15 egunetko epean burutuko dituzte.


Parean eta pareko: Ibon Oregi eta Aitor Frantzesena 'Gallo'

Guka gehigarriaren bigarren zenbakia argitaratu zuten UKTko hedabideek apirileko aldizkariekin batera. Ibon Oregi triatleta eta Aitor Frantzesena Gallo surflaria dira protagonistak, eta kirolak eta istripuak batzen dituzte. Oztopoak gainditzeari buruzko elkarrizketa da honako hau.


Erabakitzen dudana naiz

Oriarte BHI institutuko Bigarren Hezkuntzako geletan hezkidetzak gidaturiko pedagogia feministari buruzko tailerrak jaso ditugu berriki, Eihera taldeko adituen eskutik. Saio hauek ikastetxeko Hezkidetza taldeak antolatu ditu, nahiz eta kanpoko pertsonen laguntza ere jaso duten hauek aurrera eramateko, Lasarte-Oriako Udaleko Berdintasun Sailarena, besteak beste.

Tailer hauek bi helburu nagusi dituzte. Lehenik estereotipo eta aurreiritzi kolektiboak desegitea da, hau da, feminizazio zein maskulinizazio hegemonikoa deseraikitzea, baita heteronormatiboa suntsitzea ere. Euren helburua gizartearentzat “normala” dena alde batera uztea da; sexu, orientazio sexuala, etnia, klase, arraza, erlijioa eta kultura ezberdinetako mespretxuak desagerraraziz. Biolentzia matxista identifikatu nahi dute autodefentsa feminista erabiliz, eta maitasun erromantiko tradizionala maitasun osasuntsu eta tratu onekoagatik ordezkatu nahi dute. Bigarrenik, harreman osasuntsuak eta sexu heziketa eraikitzea dute helburu. Hezkuntza afektibo sexuala eta harreman konstruktiboak sortu nahi dituzte, horretan tratu onak sustatuz eta txarrak baztertuz. Era berean, norbere gorputza bereganatzea eta elkar zainduz sendatzea indartu nahi dute. Horrez gain, komunitate harremanak eta bizikidetza sendotu nahi dituzte, gatazken konponbidea bilatuz eta aniztasunaren intersekzionalitatea eratuz. Hezkuntza emozional bat sortu eta eratu nahi dute; asertibitatea, zaintza, entzute aktiboa eta enpatia garatuz.

Gazteok, gizartearen etorkizuna

Gure ustez, tailer horiek oso interesgarriak eta beharrezkoak dira, alde batetik, gure hezkuntzaren moldaera eta ikasleon heziketaren zati garrantzitsu bat direlako, edo izan behar lukeelako behintzat pedagogia feministak. Bestetik, patriarkatuan oinarrituriko gaur egungo gizartea aldatzen jarraitzeko saiakera eta prozesuaren zati garrantzitsu bat delako, izan ere, gazteok zein nerabeok gara gizartearen etorkizuna, eta beraz, gure eskuetan dago gizarte honen etorkizunaren zati handi bat.

Gure iritziz, azken urteotan areagotu egin da ikasleen arteko ideologia matxista, horren adibide dira azkenaldian bizpahiru aldiz ikastetxean bertan agertu diren pintada matxista, faxista eta homofoboak, besteak beste. Horregatik azpimarratu nahi genuke tailer horien garrantzia.

Bestalde, Euskara Batzordeko kideok, betidanik, gustura hartu izan dugu parte horrelako ekimenetan. Horren adibide dira, orain dela pare bat urte Oriarten egindako Me Too ekimena, Euskara Batzordeko kideok parte hartu genuen hura, edo urte hauetan zehar egin ditugun pankarta feminista anitzak.

Horrekin guztiarekin, argi utzi nahi dugu, gure ustetan, horrelako pedagogia jasotzeak duen garrantzia, batez ere, gure adinean. Izan ere, gehienok ditugun erreferentziek ez dizkigute horrelako mezuak igortzen eta horregatik azpimarratu nahiko genuke horrelako aukerak edukitzea.


Auzotako eta Euskal jaiak izango dira hilabete honetako protagonistak, agendan

Herenegun ireki zuten kultur egitaraua stock azokarekin, eta ekintzek ez dute etenik izango datozen egunetan. Marieluts eta Latsunbeberriko jaiekin batera, hilabete honetan aukeran izango dira dantza, poesia, antzerkia, ilustrazioa, azokak eta beste hainbeste hitzordu.

Konturatzerako, sartu gara, dagoeneko, urteko bederatzigarren hilabetean. Uztaileko eta abuztuko oporrak atzean utzita, errutinara bueltatzeko garaia heldu zaie Urumea bailarako herritar askori. Zenbaitek irailerako utzi dituzte atsedenerako egunak eta beste askok, berriz, lanera itzuli behar izan dute. Etxeko txikienek eskolara buelta dute segituan, eta pixkana-pixkanaka urte barruko zereginetan murgilduko dira beraiek ere.

Esanak esan, itzulera goxatzeko edota azken orduko oporraldia entretenigarria egiteko, Hernanin gelditzeko hautua egin dutenentzat behintzat, kultur agenda zabala aurkeztu du Hernaniko Udaleko kultura sailak. Betiko moduan, ez dira faltako dantza ikuskizunak, kontzertuak, eta denetariko azokak. Gainera, hilabete honetan bada azpimarragarria den ekintzen multzo bat: jaiak. Zehazki, herriko zenbait auzotako festak izango dira datozen asteburuetan, eta, ezbairik gabe, protagonismoa izango dute aurkeztutako kultur egitarauan.

Marieluts eta Latsunbeberriko jaiak izango dira iraileko lehenak. Asteburu honetan ospatuko dira, eta ekintza mordoa aurkeztu dituzte. Atzo eman zieten hasiera txupinazoarekin, eta, gaurkoan, festak ez du etenik izango. Datorren asteburuan, Zikuñaga auzoko jaiak ospatuko dituzte, eta, hileko hirugarren asteburuan euskal jai entzutetsuak izango dira Hernanin. Denetarik izango da: abeltzaintza azoka, sagardo dastaketa, trikitixa txapelketa, musika, eta beste hainbeste. Gero, Karabelgo jaiak izango dira hilaren 23an eta 24an eta, ondoren, azken asteburuarekin, Lizeaga auzoa murgilduko da jai-giroan.

Hitz Andana izango da irailaren 29tik urriaren 1era

Lekua izango du iraileko egitarauan, jakina, Hitz Andana jaialdiak. Hiru egunez, herriko hainbat txokotan izango dira poesia emanaldiak, dantza, kantua eta ilustrazioa. Irailaren 29an, Olatu arteko txalupa arraroa. Soinuak eta berbak poesia emanaldia aurkeztuko dute Biterin. Joseba Sarrionandiaren testuekin eta Inés Osinaga soinujolearen laguntzarekin, poesia jarriko dute erdigunean. Kasu honetan, sarrera librea da, baina beharrezkoa izango da aldez aurretik gonbidapena eskuratzea.

Judith Argomaniz-en zuzendaritzapean, dantza eta poesia ikuskizuna ere izango da iraileko azken egunean, hilaren 30ean. Lesala dantza konpainiak Dead aurkeztuko du, eta sarrera erosi beharko da Biterira sartzeko.

Hurrengo egunean, urriaren 1ean, diziplina anitzak uztartzen dituen saioaren txanda izango da. Dantza, kantua eta ilustrazioa nahastuko dira, Ardoa emanaldian, Andoni Tolosa Morau musikari hernaniarra tartean dela. Chillida Lekun hitzartu dituzte ikus-entzuleak, arratsaldeko 19:00etan.

Urriaren 1ean, II. Liburu Azoka izango da Atsegindegin, Dobera Euskara elkarteak antolatuta. Bakarrizketa, liburuen aurkezpenak, irakurraldiak eta ipuin kontaketa izango dira urriaren 1ean. Joan den urteko azoka arrakastatsua izan zen, eta jende mordoa bertaratu zen postuak ikustera eta ekintzak jarraitzera. Aurten ere saio mordoxka prestatu dituzte, eta hitzordu jendetsua izatea espero da.

Ekitaldietarako sarrerak eta gonbidapenak eskuragai eta salgai egongo dira Biterin edo, online, kultura.hernani.eus webgunean, irailaren 21etik aurrera.

Bestelakoan, irailean izango dira ere bestelako kultur ekintzak. Eta nabarmentzekoa da hilaren 17koa, izan ere, Gozategik 30 urte bete ditu aurten, eta geldialdia egin nahi izan du Hernanin. Hutsik ez du egingo Euskal Herriko talde ezagunetarikoak Urumea bailaran, urteurrenaren ospakizunean. Plazan jarriko dute agertokia, eta 23:00etan hasiko da kontzertua.

Horrekin batera, Pirritxek, Porrotxek eta Marimototsek ere bisita egingo diete herriko txikienei. Errugbi Elkarteak antolatuta eta aurreko urteko arrakastari helduta, hitzordua errepikatuko dute Hernanin. Hilaren 24an izango da hori, eta ordua eta bestelako xehetasunak zehazteke daude oraindik.

Amaitzeko, kultur ekintzak alde batera utzita, gogorarazi dute Biteriko ikastaroetan matrikulatzeko epea irailaren 5ean, etzi, irekiko dutela. Bi modutara egin daiteke izen-ematea: batetik, Biterin, goizeko 09:00etatik 13:00etara eta 16:00etatik 20:00etara; bestetik, online, www.kultura.hernani.eus webgunean. Ikastaroen gaineko informazioa (egutegia eta ordutegia, prezioa, eta abar) ere web orrian edo kultur etxean eskuratu ahal izango da.

Hernaniko kultur agenda

Irailak 2-4 Latsunbeberriko eta Marielutseko jaiak.

Irailak 5-16 Biteri kultur etxeko ikastaroetan matrikulatzea. Lekua: Biterin eta online 'kultura.hernani.eus'. Biteriko ordutegia: 09:00etatik 13:00etara eta 16:00etatik 20:00etara.

Irailak 5-20 Haurrentzako tailerrak auzoetan. Izen-emate epea auzo elkarteetan.

Irailak 9-11 Zikuñaga auzoko jaiak.

Irailak 9-11 Euskal jaiak: abeltzaintza azoka, sagardo dastaketa, trikitixa txapelketa, musika...

Irailak 17 Kontzertua: Gozategirekin dantzan. Plazan, 23:00etan.

Irailak 18 Dantza ikuskizuna: 'Gesala'. Dantzaz konpainia, Tilosetan, 20:00etan.

Irailak 23 Hernaniko merkataritzaren festa. Antolatzailea: Berriak Elkartea.

Irailak 23-24 Karabel auzoko jaiak.

Irailak 24 Emanaldia: Pirritx, Porrotx eta Marimotots. Antolatzailea: Hernaniko Errugbi Elkartea. Atsegindegin.

Irailak 30-urriak 2 Lizeaga auzoko jaiak.

Irailak 29-urriak 1 Hitz andana: poesia emanaldiak, dantza, kantua eta ilustrazioa

Irailak 29 Poesia emanaldia: 'Olatu arteko txalupa arraroa. Soinuak eta berbak'. Testuak: Joseba Sarrionandia. Soinujolea: Inés Osinaga. Biterin, 19:30etan. Sarrera librea, gonbidapenarekin (irailaren 21etik aurrera).

Irailak 30 Dantza eta poesia ikuskizuna: 'Dead'. Lasala dantza konpainia. Zuzendaria: Judith Argomaniz. Zuzendaritzako laguntzailea: Jaiotz Osa. Testua: Puy Barral. Biterin, 19:30etan. Sarrerak 8 euro balio ditu, eta salgai jarriko dituzte Biterin edo 'kultura.hernani.eus' webgunean.

Urriak 1 Poesia, kantua eta ilustrazioa: 'Ardoa'. Gitarra eta ahotsak: Andoni Tolosa 'Morau' eta Beñardo Goietxe. Irudiak: Mattin. Chillida Lekun, 19:00etan. Sarrerak 8 euro balio ditu, eta salgai jarriko dituzte Biterin edo 'kultura.hernani.eus' webgunean.

Urriak 1 Liburu azoka: Bakarrizketa, liburuen aurkezpenak, irakurraldiak, ipuin kontaketa. Antolatzailea Dobera Euskara elkartea. Atsegindegin.


Otegik «aukera historikotzat» jo du Hezkuntza Lege berriaren oinarrirako ituna

EH Bilduko koordinatzaile nagusiak nabarmendu du euskarak «helburu» izan behar duela. EHIGEk, berriz, «kezka» adierazi du, eskola publikoaren aldeko apusturik egin ez delakoan.

EH Bilduko koordinatzaile nagusi Arnaldo Otegiren hitzetan, «aukera historiko baten aurrean» dago euskal gizartea. EAJk, PSE-EEk, Elkarrekin Podemos-IUk eta koalizio subiranistak Hezkuntza itunaren zuzenketen inguruan adostutako akordioa goraipatu du, eta nabarmendu euskarak, «ardatz» ez ezik, «helburu» ere izan behar duela.

Euskadi Irratian eginiko elkarrizketan, EH Bilduko koordinatzaileak adierazi du gaztelania dela Hego Euskal Herriko «hizkuntza hegemonikoa», eta sarri ahaztu egiten dela «euskaldun identitatea arriskuan» dagoela: «Gurea, euskara, diglosia egoeran dago». Horri buelta emateko, «estrategikotzat» jo du hezkuntza.

Koalizioak akordioari eginiko ekarpen nagusia euskara eskakizunetan helburuak jarri izana dela nabarmendu du: «Itunak bermatu behar du mundu guztiak, ziklotik ateratzean, bi hizkuntzak maneiatzen dituela eta, ahal dela, hirugarren bat ere bai». Hala, «lubakitik atera» eta proposamen bat egin zuen lehen indarra EH Bildu izan zela nabarmendu du. Halere, Otegiren hitzetan, ez da ahaztu behar Araba, Bizkai eta Gipuzkoakoa bakarrik dela neurria, eta «nazio ikuspegiaren inguruko eztabaida» ongi finkatzeko beharra adierazi du.

EHIGE Euskal Herriko Ikasleen Gurasoen Konfederazioko koordinatzaile Lurdes Imazek, baina, ez du begi onez ikusten akordioa. Irrati kate berean eginiko adierazpenetan, «kezka handia» adierazi du hark, ez delakoan «publikoaren aldeko apustu argirik egiten». Haren hitzetan, itunpeko ikastetxeak publikoekin parekatzea «akats larria» da: «Herri honetan eskola publikoaren aldeko apustu argi bat egiten ez den bitartean, ez diegu helduko herri honek dituen erronkei». Euskarari dagokionez, berriz, helburuak ezarri diren arren, «atzerapauso bat» eman dela uste du Imazek, eta murgiltze eredu baten beharra nabarmendu.

Oso bestelakoa da EAEko PPko presidente Carlos Iturgaizen iritzia. Euskara nola hala sartu nahi izatea eta «gaztelera geletatik desagertzeko» lan egitea egotzi die itunaren aldeko indarrei. «Haiek gehiengoa izango dute, baina arrazoia PPrekin dago», adierazi du: «Beste behin, nazionalismoak askatasuna suntsitu du». Era berean, itunpeko ikastetxeen aurka aritzea leporatu die, gurasoei «hezkuntza eredua libreki aukeratzeko» ahalmena kenduta.

Bildarratz, bidaian

Hezkuntza Lege berriaren inguruko akordioak sortutako harrabotsaren erdian, Estonia eta Finlandia bisitatuko ditu Eusko Jaurlaritzako Hezkuntza sailburu Jokin Bildarratzek. Jaurlaritzak adierazi duenez, herrialde haietako arduradun politikoekin eta hezkuntza alorreko eragileekin biltzea da bidaiaren helburua, hango hezkuntza sistemen berri jasotzeko. Hala, Tallinngo Unibertsitateak antolatutako mintegi batean parte hartuko du, eta Finlandiako Hezkuntza ministro Li Anderssonekin bilduko da. Finlandian, Helsinkiko udaletxea ere bisitatuko du, herrialde hartako hezkuntzan udalek duten «ardura eta autonomia» aztertzeko.


Bizimodu ibiltariak hizpide, gaur gauean "Aupa Hi!" saioan

Ilaski Serranok eta Agustin Ezenarrok Donostiako Aste Nagusiko su artifizialak eskainiko dituzte zuzen-zuzenean. Gainera, asteazkenean, Ainhoa Etxebarria eta Intza Alkain aktoreak hartuko dituzte solaskide nagusi.

"Donostiako Su Artifizialak 2023"- 22:15ean ETB1en eta eitb.eus-en

Asteazken honetan Ilaski Serranok eta Agustin Ezenarrok Donostiako Aste Nagusiko su artifizialak eskainiko dituzte zuzen-zuzenean. Gainera, asteazkenean, Ainhoa Etxebarria eta Intza Alkain aktoreak hartuko dituzte solaskide nagusi.

"Aupa Hi!" – 22:15ean ETB2en eta eitb.eus-en

"Aupa Hi! : Vida nómada" izenburupean, Julen Axpek bizitza ibiltaria daramaten lagunen istorio pertsonalak eta motibazioak ezagutuko ditu aste honetan; esate baterako, Jon Plazaola aktore ezagunarekin hitz egiteko aukera izango du.


Osasuna ilusioz bete da Ipuruan irabazita, eta ardura piztu dio Eibarri (0-2)

Gorritxoek 0-2 irabazi dute Ipuruan, eta gora begira jarri dira 44 puntu dituzte. Armaginek, aldiz, 35 punturekin, mailari eusteko lehian jarraitu beharko dute.

Osasunak, Ruben Garciak sartutako bi goli esker, irabazi egin dio Eibarri Ipuruan (0-2), eta ziurtzat jo dezake datorren denboraldian ere Lehen Mailan izango dela. Are gehiago, 44 puntu bildu dituela, Europako postuei begira jarri da, sei puntura baititu denboraldia amaitzeko bost jardunaldiren faltan.

Bestelako egoera dute armaginek, jaitsiera saihesteko borrokan jarraitu beharko baitute oraindik ere, galdu gabeko lau partiden bolada ona (tartean bi garaipen) eten ostean.

Bi euskal taldeen arteko derbia hasi eta bost minutura nafarrek markagailuan aurreratzea lortu dute geldikako jokaldi baten bidez. Ruben Garciak maisutasunez jaurti du areako marratik oso gertu zegoen falta bat, eta Dmitrovicen ahalegina ezerezean geratu da.

Handik gutxira, Pedro Leonek berdinketarako abagune ezin hobea izan du, David Garciak Herrera bere atezainari gaizki bidalitako baloi batean. Alabaina, Herrerak desorekatu egin du erdilari murtziarra, eta hark ezin izan du baloia modu egokian bideratu gorritxoen sarera barrura. Jose Luis Mendilibar etxekoen entrenatzaileak falta eta txartel gorria eskatu ditu jokaldi horrengatik, baina epaileak ez du inolako zigorrik adierazi.

Aukera hori gorabehera, Osasunak Eibarrek baino hobeto jardun du lehen ordu erdian. Gerora, gipuzkoarren ahaleginak heldu dira, baina Charlesen, Oliveiraren eta Edu Expositoren saiakerek ez dute eraginkortasunik izan, ezta gorritxoen aldetik Arnaizek eta Nacho Vidalek egindakoek ere.

Atsedenaldiaren ostean, ez dira gauzak aldatu, eta lehen aukera nafarren aldekoa izan da. Eibarrek ezin zuen jokoaren ekimena eskuratu, Osasunak parekatu egin baitu gipuzkoarren oldarkortasuna.

Horren aurrean, Mendilibarrek aldaketak egin ditu, baina Cardonak eta Arnaizek sortzen izan dute arriskurik handiena. Esaterako, Arnaizen erdiraketa batean, bigarrena egiteko parada izan du Ruben Garciak. Ez da orduko horretan iritsi, baina bai, ordea, minutu batzuk geroago kontraeraso eder batean. Roberto Torresek Carmonari bidali dio baloia jokoa aldatuta, eta hark erditik iritsi den Ruben Garciari eman dio pasea. Valentziarrak bikain gainditu du Dmitrovic.

0-2ko horren aurretik, Sergio Herrerak 1-1ekoa eragotzi du, Kike Garciaren erremate indartsu batean, eta hortxe amaitu zaizkio Eibarri norgehiagokan zehar izan dituen aukera apurrak.

Fitxa teknikoa:

0 - Eibar: Dmitrovic, Correa (Inui, 73. min), Paulo Oliveira, Bigas, Cote, Pedro León (Marí, 85. min), Cristóforo (Pape Diop, 59. min), Edu Expósito, De Blasis, Charles (Sergi Enrich, 59. min) eta Kike García (Quique González, 84. min).

2 - Osasuna: Sergio Herrera, Nacho Vidal, Aridane, David García, Lato, Roberto Torres, Moncayola (Iñigo Pérez, 88. min), Oier, Rubén García (Brasanac, 77. min), Arnáiz (Kike Barja, min. 77) eta Enric Gallego (Cardona, 52. min).

Golak: 0-1, 6. min: Rubén García. 0-2, 74. min: Rubén García.

Epailea: Munuera Montero. Txartel horiak: Correa (Eibar); Enric Gallego (Osasuna).


Josu Etxeberriari ebakuntza egin diote

Ronde de Loiseko lasterketan erorikoa izan zuen iturmendiarrak eta lau ornoren hausturagatik ebakuntza egin behar izan diote

Rural Kutxa-Seguros RGA taldeko txirrindulari iturmendiarrak eroriko larria izan zuen Ronde de Loise lasterketa jokatzen ari zela, eta ospitalean ebakuntza egin diote, lau ornoren haustura dela eta. Orain osatzen dago.


Eñaut Elorrieta: "Kultura arloko langileak defendatzea dagokigu"

Datorren astelehenean aurkeztuko du musikari gernikarrak, bere taldearen laguntzaz, 2019ko azaroan kaleratutako 'irteera argiak' diskoa, Amaia antzokian, 19:00etan.

Joan-etorri luzea egin du Eñaut Elorrietak euskal musikagintzan. Ken Zazpi taldetik bakarkako ibilbidea egitera pasa da, eta alboan sortzaile asko dauzka.

Astelehenean joko duzue; ez al da egun bitxia kontzertua egiteko?

Garai bitxiak bizi ditugu eta! Egoera honetan kontzertuak ematea gauza handia denez gero, astelehenean ematea are eta handiagoa da. Mimo handiz gabiltza Arrasateko emanaldia prestatzen.

Zeure izena darama kartelak, baina ez zaude bakarrik.

Agertoki gainean eta atzean, guztira, 15 pertsona gaude. Kultur arloko langileen duintasuna eta lanpostuak aldarrikatzea tokatzen da orain, pandemia aurretik ere aldarrikatzen genuen bezalaxe.

Laguntzen du horretan Beste Bat! dinamikak?

Bai, noski. Laguntza puntual eta urgente guztiak dira ongietorriak, nahiz eta perfektuak ez izan. Jende asko gelditu da laguntza hori jaso gabe, irakurri ditut iritzi batzuk, eta ados nago eurekin. Krisi ekonomiko latza datorkigu gainera; horren aurrean, kultur mugimendua ahal-dundu behar dugu, gure sektorea herri honetako zutabeetako bat delako.

Zuk proposatzen dituzun irteera argiek nora garamatzate?

Barrura, norberaren baitara. Diskoa pandemia aurretik kaleratu banuen ere, irtenbide bera proposatzen jarraitzen dut. Hau luzerako doala dirudi; beraz, norbere mamuei aurre egitea besterik ez da gelditzen.

Nola erreakzionatzen du publikoak ezohiko zuzeneko hauetan?

Hasieran, kontzertuetan hoztasuna gailenduko zela pentsatzen nuen: jendea banatuta, musukoarekin... Zorionez, kontrakoa gertatzen ari da: publikoa eta taldea elkar babestu nahi bat, sentimentalki lotzen gaituen hari bat, ikusten dut emanaldietan. Hori ez nuen aurreikusi, eta hunkigarria da.

Saltsa askotan ibili zara 2013an bakarkako lehen diskoa argitaratu zenuenetik.

Bai, erronkak gustuko ditut eta! 2013an Deserriko kantak kaleratu ostean, Labeque ahizpekin eta beste hainbat euskal musikarirekin Europan zehar kontzertuak eskaintzeko zortea eduki nuen. Esperientzia hark eta Ken Zazpirekin grabatutako orkestra sinfonikoak hari boskote batekin Hariak diskoa ateratzera bultzatu ninduen. Horren ostean etorri zen Irteera argiak.

Euskal poeten eta idazleen letretara jotzen duzu kantuak idazterakoan. Zer dela eta?

Herri txiki bat izateak abantaila asko ditu, zorionez. Horietako bat da sortzaile guztiak oso gertu daudela eta oso eskuzabalak direla. Alberdi, Sarri eta halako idazleen ekarpenek nire gabezia bati erantzuten diote, iaioagoa bainaiz melodiak asmatzen letrak idazten baino.

Eta zer dator lehenago, letra edo melodia?

Egoeraren arabera. Poesia irakurtzean, bat-batean testu batek gitarra hartzeko gogoa pizten dit; eta aurkakoa: melodia bat sortzen dudanean, olerkiren bat ere etortzen zait burura.

Kantuak biluzik uztea gustuko duzu, gainera.

Kantua denbora osoan entzutea gustatzen zaidalako; hau da, ahots eta gitarraz bakarrik konposatutako esentzia beti hor egotea maite dut. Hori horrela, Ruben Caballero, Ander Zulaika, Maite Larburu eta Fernando Neira musikariek ederki aberasten dituzte abestiak.

Nolako bilakaera izan duzu 25 urteko ibilbidean?

Lehen, kantu bat amaitutzat jotzen nuen ezer gehiago gehitu ezin nionean. Orain, alderantziz: kantu bati amaiera ematen diot ezer kendu ezin diodanean.

Eta aurrera begira, zer?

Kontzertuak emateko asmo sendoa daukat, baita aldi berean sukaldeko lanetan aritzekoa ere. Konposatzeak barrua sendatzen laguntzen dit.


Udalak asebetetze eta beharrei buruzko inkesten emaitzak aurkeztu ditu

Errenteriako Udalak sustatuta, Aztiker Soziologia Ikerguneak inkestak egin zituen maiatzean herritarrek udalerriaren, Udal Gobernuaren eta udalak ematen dituen zerbitzuen inguruan duten iritzia jasotzeko. Inkesta horiek bi urtetik behin egiten dira 2016tik, beraz, honakoa izan da bideratzen diren laugarren aldia, eta antzeko egitura duenez, konparazioak egitea errazten du. Horrez gain, gardentasun ariketa bihurtzen dira, gardentasun atarian baitaude eskuragarri.

Guztira 600 inkesta egin zaizkie Errenteria-Oreretan bizi diren 18 urtetik gorako herritarrei, eta gaur ezagutarazi dituzte jasotako emaitzak Aizpea Otaegi alkateak, Maite Gartzia Kultura eta Kirol zinegotziak eta Eñaut Gracia Gizarte Zerbitzuetako zinegotziak. Parte hartu duten 500 pertsona ausaz hautatu dira eta gainerako 100ek kontrol-lagin bat osatzen dute, talde horren iritzia denboran zehar nola aldatzen den ikusteko.

Udal ordezkariek azaldu dute inkesta horietan jaso diren iritziak eta ondorioak garrantzitsuak direla Errenteriako Udalarentzat, horien bidez martxan dauden edo abiatuko diren proiektuak eta udal politikak definitzeko zein birorientatzeko lagungarriak direlako.

Udalerriarekiko asebetetze-maila eta arazo nagusiak:

Herritarren batez besteko asebetetzea Errenteria-Oreretari dagokionez, 10etik 7,9koa da, eta gehienbat garraio publikoari dagokionez udalerriak dituen loturak, herriko giroa, eskaintza kulturala eta bizimodu lasaia nabarmendu dituzte.

Bestalde, kezka nagusi bezala, bi nabarmendu dituzte herritarrek: aparkaleku eta segurtasun falta.

Udal Gobernua eta kudeaketaren balorazioa:

Udal Gobernuaz galdetuta, inkestadunek eman dituzte erantzunen arabera, balorazio orokorra 10etik 6,8koa da, eta %68,4k uste du “Errenteriako arazoak konpontzen ari dela”eta badakiela nola konpondu, baina denbora gehiago behar duela”. Oposizioari dagokionez, %26,8ak dio “ez duela ez laguntzen, ezta oztopatzen ere”.

Horrez gain, hainbat zerbitzuri eta auzo bakoitzak jasotzen duen arretari buruz galdetuta, ezberdintasunak antzeman dituzte. Balorazio positiboena Erdiguneko, Olibeteko eta Etxe Berrietako bizilagunena da; eta negatiboena berriz, Galtzaraborda eta Iztietakoena.

Egungo eta etorkizuneko proiektuak

Gai zehatzei dagokionez, udal ordezkariek esparru batzuetan antzemandako pertzepzio ona nabarmendu dute; hala nola, udaletxera joatean jasotako arretari, kultura eskaintzari, tokiko merkataritzaren eta ostalaritzaren sustapenari eta kirol instalazioen eskaintzari.

Etorkizuneko ardatzei dagokionez, herritarrek garrantzitsutzat jo dituzte gazteen eta adinekoen beharrak asetzearekin, azpiegiturak eta instalazioak hobetzearekin eta tokiko ekonomia indartzearekin zerikusia duten neurriak.

Azkenik, proiektu zehatzei buruz galdetuta, indarra hartu dute gazteen emantzipazioa sustatzearekin, bakarrik bizi nahi ez duten adinekoentzako etxebizitza alternatibak eskaintzearekin, adinekoen zaintzan gehiago inbertitzearekin eta tokiko merkataritza eta ostalaritza sustatzearekin lotutakoek.


Doberak Ene Kantak-en emanaldia antolatu du kiroldegian irailaren 17an

'Ene Kantak Dantzan' ikuskizun bereziarekin datoz Hernanira. Bertan, abestirik dantzagarrienak eta ospetsuenak eramango dituzte oholtza gainera.

Irailaren 17an, arratsaldeko 17:30etan, Ene Kantak-en emanaldiaz gozatzeko aukera izango dute herritarrek Hernaniko kiroldegian. 2020an Satorjator emanaldiarekin etorri ziren gurera eta oraingoan, berriz, Ene Kantak Dantzan ikuskizun bereziarekin datoz. Bertan, Ene Kantak-eko abestirik dantzagarrienak eta ospetsuenak eramaten dira oholtzara.

Nereak eta Enekok gidatuta, eta pantailan agertuko diren bideoen laguntzarekin, hainbat ipuin eta istorio ezberdin kontatuko dituzte abesti guztiak uztartuz eta dantzaldiari forma emanez. Dantza eta kolorez jositako abentura honetan, Astonauta bidelagun izango dute, etxeko txikiengan irribarrea eragin eta giroa alaitzeko. Saioan zehar, publikoak ez du tarterik izango deskantsatzeko eta, irria eraginez, Ene Kantakeko lagunek denak dantzan jarriko dituzte.

Ene Kantak taldearen helburuek Doberaren helburuekin bat egiten dute zuzen-zuzenean. Ene Kantak euskeraz haur kantak egiten dituen talde-ekimena da. Euren ideia nagusia musikaren bitartez euskeraren erabilera zabaltzea da, eta, horretarako, abesti itsaskorrak, frexkoak eta dantzagarriak konposatzen dituzte. Horrez gain, beti koreografia errazak prestatzen dituzte, txikiek imitatu eta ongi jarraitu ditzaten.

Jada ia 10 urte pasa dira Ene Kantak ekimena sortu zenetik. Txikienentzako kantuak egiteko gogoa piztu zitzaien. Dagoeneko sei disko kaleratu dituzte 10 urte hauetan, eta tartean beraien abestiekin sortutako hiru ikuskizun. Astonauta, erraldoienak, Perez sagutxoa, Birziklatzearena eta Glu eta Glu dira. Ez galdetu zergatik, gu dantzan hasten gara eta kitto dira ikuskizun horietako abesti arrakastasuenak.

Sarrerak salgai daude dagoeneko 10+1 eurotan

Dagoeneko sarrerak salgai daude 10 eurotan (+1, 11 plataformaren gastuak), hurrengo estekan: https://bibe.me/ekitaldiak-dobera-euskara-elkartea. Prezioaren zati bat, ikuskizuna ordaintzeko izango da, eta gainerakoa, Dobera Euskara Elkartea laguntzeko.

Aurten Dobera Euskara Elkarteak 30 urte bete ditu, eta hauek behar den bezala ospatzeko, adin ezberdinetarako eta mota askotako ekintzak antolatzen ari dira.

Urteurren ekitaldiak maiatzean hasi ziren eta urte amaierara arte luzatuko dira

Hasteko, maiatzean 30 urtez euskararen normalizazioaren bidean (1993-2023) erakusketa antolatu zuen Doberak. Bertan, besteak beste, Doberaren historia eta hiru hamarkada hauetan martxan jarritako proiektuak gertuagotik ezagutu ahal izan ziren. Horretaz gain, erakusketak iraun bitartean, astean zehar ekintza ezberdinez gozatzeko aukera ere izan zen: Doberako sortzaileen eta sortu berri den Burrunba gazte euskaltzaleen arteko solasaldia, Zapotxin pailazoaren emanaldia, bazkideekin batera bisita gidatua eta luntxa...

Uda ostean ere ekitaldi gehiago izango zirela aurreratu zuten elkarteko kideek eta hemen da horietako bat. Gainera, ez da azkena izango, oraindik ere sorpresa gehiago prestatu baititu euskera elkarteak datozen hilabeteetarako.

Ideia piztu eta bi urtera, 1993an, sortu zen Dobera Euskara Elkartea

Euskara elkartearen ideia, 1991ko abenduan hasi zen pizten herriko gazteen artean. Hori horrela, 1992ko apirilean euskalgintzaren munduan zenbiltzan herritarrei bilera baterako deialdia luzatu zitzaien. Handik aurrera, ostiralero-ostiralero bilerak egiten hasi ziren Biteriko sukalde gelan, txokolate artean (forma ezberdinetako txokolatea egiten aritzen ziren bertan). Urtebetera sortu zen Dobera Euskara Elkartea, 1993ko apirilean, herrian euskeraren erabilera bultzatzeko eta euskal kultura indartzeko asmoz. Egitasmo ezberdinak hasi ziren antolatzen eta horietako bat da Kronika egunkaria bera.


EAJk uste du «garai egokia» dela autogobernuaz eztabaidatzeko


Ostiralean Lurtaroren aurkezpena Asteasun!

Datorren ostiralean, hilaren 21ean, Lurtaroren proposamena aurkeztuko dugu Asteasun. 19:00etan izango da udaletxeko ikus-entzun aretoan. Zatoz, zure iritziak entzun nahi ditugu-eta!


Bidezko merkataritzako denda zabalduko dute astelehenean

Abendauren 19tik urtarrilaren 5era irekiko dute saltokia, Foru Ibilbideko udalaren erakusketa aretoan. Denda martxan jartzearen helburu nagusia kontsumo arduratsua eta kontzientea bultzatzea da.

Mixio taldeak antolatuta, bidezko merkataritzako denda jarriko dute Azpeitian Gabon garaiaren bueltan. Hain zuzen ere, abendauren 19tik urtarrilaren 5era zabalduko dute, Foru Ibilbideko udalaren erakusketa aretoan. Astelehenetik ostiralera irekiko dute gunea, 18:00etatik 20:00etara bitartean. Denda hori martxan jartzearen helburu nagusia kontsumo arduratsua eta kontzientea bultzatzea da, sentsibilizazioa sustatuz.


Dantza bertikala: Geure(r)a (Harrobi Dantza Bertikala)

Doan.


Kepa Urbieta: "Lanean jarraituko dugu Annapurna II 1986 proiektua osatzeko behar ditugun 24.500 euroak lortzeko"

Annapurna II 1986 proiektuaren sustatzaileek bidearen erdia egin dute: 10.000 euro pasatxo lortu dituzte. Aurreneko helburua beteta, beste 40 egun dituzte aurretik 24.500 eurora iristeko. Abendura bitartean, kalean zein sarean lanean jarraituko dute Paradisu Zinema zineklubeko eta Kulturaz kooperatibako kideek. Tartean da Kepa Urbieta (Azpeitia, 1981), eta edozein ekarpen ongietorria izango dela adierazi du.

Kepa Urbieta Sanagustin kulturgunearen sarreran. (Maialen Etxaniz) Aurreneko erronka bete duzue, 10.000 eurora iristea. Eta orain, zer? Bai, hala da. Lortu dugu jarritako lehen helburua, eta gustura gaude, baina oraindik bidea ez da amaitu. Proiektua osorik egin ahal izateko, hau da, 1986an grabatutako dokumentala digitalizatzeko eta bigarren bat egiteko, 24.500 euro behar ditugu gutxi gorabehera. Oraindik bidearen erdia egin dugu, beraz. Oro har, zer balorazio egiten duzue orain artekoaz? Pozik gaude, eta oraindik ia 40 egun ditugu aurretik lanean jarraitzeko. Baina egia da aurreneko etapa ez dela guk nahi bezala joan. Kanpaina abiatu genuenean, sostengu ekonomikoa lortzeko bi bide zabaldu genituen. Alde batetik, matchfundinga. Hori Goteo plataformak eta Gipuzkoako Foru Aldundiak Meta mikromezenasgo proiektuaren barruan abiatu zuen finantzaketa kolektiboa da. Horri esker, Internez bidez jasotzen dugu diru-laguntza. Beste aldetik, dirua lortzeko bestelako ekintza batzuk egiten hasi ginen gure kabuz. Bigarren modu horretan lortutako dirua finantzaketa kolektiboaren bigarren fasean jarri nahi genuen, behin 10.000 euroak lortu ostean, alegia. Baina 4.000-5.000 euro lortu genituenean, bazirudien kopuruak ez zuela gora egingo. Orduan, proiektuari bultzada emate aldera, bigarren fasean jarri behar genuen dirua aurreratu genuen. Pixkanaka ekarpenak jasotzen jarraitu genuen, eta azkenean iritsi ginen 10.000 euroetara. Orain, lanean jarraituko dugu Annapurna II 1986 proiektua osatzeko behar ditugun 24.500 euroak lortzeko. Domusak eta Kulturaz kooperatibak ekarpenak egin dituzte, eta asko eskertzen diegu emandako babesa. Zein ate jo dituzue laguntza eskatzeko? Hasieran, Goteo jarri genuen martxan, eta kamisetak zein txapak ipini genituen salgai. Orain, herriko soziedadeetara jo dugu. Harremanetan jarri ginen haiekin, ea bultzadatxoa ematen ziguten. Oso erantzun ona jaso dugu oraingoz. Izan ere, lau soziedadek, Oilo-sorok, Inpernuk, Txalintxok eta Ardozaleakek, lagundu gaituzte diruz. Beste elkarte batek ere agertu du interesa, eta lagunduko digula aurreratu digu. Pozik gaude, beraz. Orain, berriro piztu behar dugu jendearen grina. Elkarrizketa osorik, Uztarria.eus-en.


Euskal Astea

19:00. Musika Plazan, dantzaldia, Zarauzko Musika Banda eta Alaken taldearekin.

20:00. Frantziskotarren elizan, Zarautz Abesbatzak Salbea abestuko du.


Baskoniak Simone Fontecchio italiarra fitxatu du, hiru denboraldirako

Fontecchiok italiako selekzioarekin jokatzen du eta Bundesligako txapelduna izan da Alba Berlin taldearekin. Alemaniarrekin zuen kontratua eten egin du Gasteizera etortzeko.

Simone Fontecchio italiarrak Baskonian jokatuko du datozen hiru denboraldietan. Fontecchio arabarrek egin duten hirugarren fitxaketa da, Matt Costellorenaren eta Vanja Marinkovicenaren ostean.

25 urteko jokalariak Italiako selekzioarekin jokatzen du eta Bundesliga irabazoi du Alba Berlin taldearekin. Alemaniarrekin kontratua indarrean zuen baina akordioa eten egin du Baskoniara etortzeko.

Fontecchio Tokioko Olinpiar Jokoetara joango da Euroligako jokalari onenetariko bat izan ostean. Bere errendimenduak hobera egin du hilabeteak igaro ahala.

Euroligan 29 partida jokatu ditu, batez beste 10,6 puntu, 3,4 errebote eta 23 minutu jokatuta. 10,1 eko balorazioa izan du. Alemaniako ligan datu oso antzerakoak ditu, partida bakoitzeko 12 puntu eginda.

Italiako selekzioa jokoetara sailkatzeko jokalari erabakigarria izan da. 19,7 puntu, 6,3 errebote eta 1,7 asistentzia egin ditu batez beste. Hirukoetan, % 54ko portzentajea du.

Hazten ari den hegalekoa da, moldakorra eta jokoaren esparru ezberdinetan ondo aritzen dena, errebotean bereziki.